text:
Deporte
Organisa na Sint Maarten: Abogado Karyl Bertrand orador di Konferensia Propiedat Intelektual i Anti Pirateria
WILLEMSTAD—Den dekada 80 i 90 mr Karyl Bertrand tabata un dje tenistanan di mas prometedor logrando sali kampeon hubenil di Korsou i Antias na varios okashon.
E virtutnan di un eks tenista el a sabi na komberti esaki den un pashon pa su trabounan komo abogado ku e ta ehersiendo no na nivel lokal so, sino internashonal. Dianan 29 i 30 di September Ministerio di Hustisia di Sint Maarten ta organisa un seminario tokante Propiedat Intelektual i Anti Pirateria.
Den e kuadro aki bufete di Bertrand Legal & IP Consultacy B.V. a keda aserka pa Ofisina di Propiedat Intelektual di Sint Marten pa ser un dje oradornan. mr. Karyl Bertrand a keda invita komo uniko abogado di Korsou pa partisipa den e seminario ku lo keda efektua na Simpson Bay Resort.
Esnan tambe ku lo partisipa n’e seminario aki ta entre otro kuerpo di douane i polisial di Sint Maarten i Minister di Hustisia di Sint Maarten. Tambe Ofisina di Propiedat Intelektual di Sint Maarten i huristanan di varios kompania di renombre mundial ku ta enkarga ku protekshon di marka riba nivel global i regional, representantenan di marka, kompanianan di St. Maarten i ekspertonan di merkadeo. mr. Karyl Bertrand no ta un deskonosi den Karibe pa lokual ta trata temanan di Propiedat Intelektual i Anti Pirateria.
Den pasado e tabata hasta miembro dje komishon Anti Pirateria di International Trademark Association (INTA) i a kordina un seminario tokante Anti Pirateria na Jamaica i Korsou. INTA t’e asosashon di huristanan di mas grandi na mundu kende anualmente sa organisa seminarionan ku partisipashon di mas di 10 mil miembro. INTA tin mas di 30 mil hurista ront mundu prosedente di mas di 190 pais i Korsou atraves di mr Karyl Bertrand tabata un digno miembro dje komishon menshona. Den kuadro dje seminario ku ta bai tuma luga na Sint Maarten, mr. Karyl Bertrand a keda aserka komo un eksperto pa trata e parti di Propiedat Intelektual i Anti Pirateria.
Deporte
Filis, Cubs, Arizona i Dodgers hopi interesá: Merkado pa Xander a kuminsá bira kayente…
Timnan di baseball Grandes Ligas a kuminsá pèrta riba e estrea Arubano Xander Bogaerts.
E merkado pa e shortstop eks Red Sox agente liber a kuminsá bira hopi kayente.
E último informashonnan ta mustra ku Filis di Filadelfia, Chicago Cubs, Arizona Diamondbacks i Los Angeles Dodgers ta hopi interesá.
Deporte
Iran a keda eliminá i desapuntá su fanatikada
DOHA (C) – E ekipo di Iran a bai kas i esnan ku no a kanta e himno lo keda intimidá.
Hopi di e hungadónan a yora despues di e derota kontra di Merka.
Pa kolmo Merka ta nan peor enemigu den mundu di polítika hopi di nan fanatikada a bai kas desapuntá pa e eliminashon di nan ekipo.
Futbol ta nan deporte mas gusta aya na Iran.
T’asina ku gobiernu Iraní sigur ta mal kontentu ku e presentashon.
Pero e pais mes ta pasa den yen kos.
Vários protesta kontra di e gobiernu.
Nan ta intimidá e hungadónan..
Hopi miembro di e servisio di inteligensia ta tei pa graba nan durante di e kantamentu di himno i nan ta bisa e hungadónan pa nan kanta nan himno.
Anto pa nan tene kuenta ku nan sa kua skol e yunan ta bai i tambe na unda nan ta biba.
Ta hopi menasa nan ta risibí den e último dianan aki.
Deporte
Argentina a logra pasa pa e otro buèlta
DOHA (C) – E selekshon di Argentina kende a kuminsá ku un derota i ku a pone ku tur wega di nobo ta un wega ku nan mester gana es si nan ke sigi pa otro buèlta a hunga otro partido kual ganamentu mester bin dilanti.
Ayera nan a enfrenta e ekipo di Polonia i nan mester a gana pa por sigi pa otro buèlta.
E ekipo di Argentina sigur a pasa den yen kos.
Ta hopi nerviosismo ta tin. Pero e duda sigur ta serka nan, paso nan no sa ku nan lo por sigi.
Ayera e ekipo a sali ku tur animo i ku e sigur pa gana.
E krítikanan di último tempu ta hopi i sigur tambe riba Messi.
Esaki for di ora ku nan a sali pèrdè kontra di Arabia Saudita.
Ayera Messi na final di e partido mester a hala un rosea profundo.
Esaki debí ku ela risibí un pena máksimo kual e portero a tapa.
Pero djis despues di e di dos tempu e ekipo a kuminsá drei bon i Allister ta nota e gol di bai ariba pa Argentina.
Anto mas lat Alvarez ta nota e di dos gol.
Ku e viktoria aki Argentina ta bai topa ku Oustralia.
Daily Nobo
Filis, Cubs, Arizona i Dodgers hopi interesá: Merkado pa Xander a kuminsá bira kayente…
Iran a keda eliminá i desapuntá su fanatikada
Argentina a logra pasa pa e otro buèlta
Manchester United a prepará un oferta pa Cody Gakpo
Gerardo Martino ta stop ku e selekshon mexicano
Rapper Jon Tarifa ta kolaborá ku kantante Darren Gardner den ‘When I was Younger’
ÁMTENAR NA SOAW A BIBA 7 LUNA DEN UN MUNDU DI ABUNDANSIA
Abogado Braam a gana kaso di NAf 2.206.846,25 pa Girobank
KORTE A KAMBIA SENTENSIA DEN E KASO DI MICHELANGELO PENIJN
KASO DI ÁMTENAR KU A HÒRTA PLAKA NA SOAW DEN KORTE.
Trending
-
Sosial6 days ago
Rapper Jon Tarifa ta kolaborá ku kantante Darren Gardner den ‘When I was Younger’
-
Lokal6 days ago
ÁMTENAR NA SOAW A BIBA 7 LUNA DEN UN MUNDU DI ABUNDANSIA
-
Lokal5 days ago
Abogado Braam a gana kaso di NAf 2.206.846,25 pa Girobank
-
Lokal5 days ago
KORTE A KAMBIA SENTENSIA DEN E KASO DI MICHELANGELO PENIJN
-
Lokal6 days ago
KASO DI ÁMTENAR KU A HÒRTA PLAKA NA SOAW DEN KORTE.
-
Lokal6 days ago
Trinta indokumentado venezolano kier a drenta Kòrsou ilegalmente
-
Lokal5 days ago
Wes a kondená asesino di beibi den barika di su mama
-
Lokal6 days ago
Doño di tereno na Veeris kier a kobra Advent 2x pa mesun tereno


c: text/html

text:
Kralendijk, 31-01-2022
Entidat Públiko Boneiru i Bonaire Properties NV ta bai investigá e posibilidat pa bai desaroyá e anterior plantashi Bolivia i konbertié den un finka kaminda tin espasio pa naturalesa, biba i traha. Pa esaki ámbos partido a firma un akuerdo di intenshon.
Bonaire Properties, doño di e área, ke desaroyá un parti chikitu pa konstrukshon di bibienda, agrikultura i hortikultura i ekoturismo. Den e 90% ku ta sobra lo rekuperá naturalesa kaminda esaki ta nesesario i poné bou di maneho profeshonal. E puntonan di salida di e plan ta kuadra ku maneho di Entidat Públiko Boneiru. Deseo di Kolegio Ehekutivo ta pa – ku konservashon di naturalesa i kultura – promové prosperidat i bienestar di poblashon lokal pa medio di krea sufisiente empleo, bibienda pagabel i mas produkshon lokal di bèrdura i fruta.
Den e aña tras di lomba riba nivel atministrativo a hiba konsulta intensivo entre Entidat Públiko Boneiru i Bonaire Properties, entre otro pa inventarisá kua legislashon i regulashon mester kumpli kuné. Esaki a kondusí na un vishon di desaroyo urbano i di paisahe ku lo keda prosesá durante e lunanan binidero bou di supervishon di un grupo di direkshon konhunto. Espektativa ta ku den e simannan binidero por duna un presentashon na Konseho Insular, kaminda lo presentá un plan preliminar di desaroyo. Despues di esei lo duna informashon na un públiko mas amplio.
Despues ku e plan di desaroyo, tambe a base di input di e presentashon na Konseho Insular, a haña su forma definitivo i a stipulá su faktibilidat, teniendo kuenta ku e proseduranan preskribí lo prepará toma di desishon formal relashoná ku e plan di zonifikashon.
Gezaghèber Edison Rijna: ‘A base di e dokumentashon i e kòmbersashonnan a bira bon kla pa nos ku no solamente ta atendé sumamente profeshonal ku e proyekto, pero tambe ku nan ta anda ku rèspèt pa Boneiru su interesnan. E último akí ta determinante pa nos wisio final.’
Direktor di Bonaire Properties Mieke Breemhaar: ‘Pa hopi dékada kaba a deskuidá Bolivia. Naturalesa ta menasá di bai kompletamente pèrdí pa motibu di kabritu ku ta kome e vegetashon i pa motibu di eroshon. Pa medio di desaroyo di un parti chikitu por salba e bunita pida Boneiru akí i na mes momentu nos ta kontribuí na solushon di algun problema agudo, manera eskases di bibienda pagabel, un oferta turístiko mas diverso, enseñansa i redukshon di e dependensia di importashon di produktonan di agrikultura i hortikultura. Nos tin tur konfiansa ku huntu ku Entidat Públiko Boneiru nos ta yega na un plan bon balansá.’
Diputado James Kroon: ‘Mi ta aploudí e inisiativa akí pa motibu ku un desaroyo responsabel di Bolivia ta duna espasio pa plama e preshon ku ta eksistí awor akí riba Kralendijk na un mihó manera riba Boneiru, pa fortifiká Rincon i pa mantené e balornan importante di naturalesa. Na un manera kuidadoso ta duna forma na e proseso, pa asina nos tur i e generashonnan di futuro por disfrutá hopi di e parti balioso akí di Boneiru.’
Diputado Hennyson Thielman: “ E plan tin awor un bon balansa entre kon konservá naturalesa i traha kasnan nobo ku lo kontribuí na e nesesidat na bibienda ku tin riba e isla.” Diputado Nina den Heyer: ‘Importante ta ku banda di atenshon pa protekshon di naturalesa i desaroyo ekonómiko, tin atenshon tambe pa e skarsedat di bibienda pagabel ku nos habitantenan por hür òf kumpra. Afortunadamente a inkluí esaki tambe den e plan. Mas aleu nan a primintí tambe ku na momentu di ehekushon di konstrukshon, forsanan laboral lokal ku ta disponibel ta haña preferensia.’

robotstxt: allowed

filter: keep


text:
Dialuna ultimo 17 di augustus 2020 a tuma luga e ‘graduation y research presentation’ di Keyla Reeder, caminda el a presenta su tesis pa su Bachelor titula ’E rol di famia den reintegracion di e pashentnan di Respaldo’. E tesis aki sigur ta fungi como un fundeshi pa mas estudio den futuro tanto na Aruba como den Caribe riba e tereno di salud mental, y e rol cu e famianan ta hunga den e proceso y tratamento di e pashentnan cu un malesa psikiatrico of mental. Keyla Reeder a completa su ultimo stage exitosamente na Respaldo.
Na juli 2019 Keyla a ricibi un scholarship di Universidad di Amsterdam pa asina forma parti den un ‘summer school program’ titula ‘A Peaceful Mind: Mindfulness and Compassion-based Interventions’. Den su cuater añanan na Universidad di Aruba, Keyla a completa su stagenan na Centro di Memoria, Sociaal Psychiatrische Dienst (SPD) y na Respaldo. Siguramente su pasion y interes pa e area di salud mental tabata visibel durante su trayectoria y estudio na Universidad di Aruba. Apesar di e temponan dificil y insigur cu e pandemia di e COVID-19 a trece cu ne, Keyla a logra completa su tesis y asina gradua oficialmente como un Trahado Social cu un total di 272 ECTs.
Keyla ta un graduado di Colegio EPI Hospitality & Tourism, y despues di a traha 2 aña den departamento di Recurso Humano, el a haya e inspiracion pa continua su estudio den e ramo di trahado social pa asina por brinda e sosten y ayudo necesario na tur persona. Actualmente Keyla ta den e proceso pa cuminsa su pre-master na Universidad di Utrecht caminda e lo sigui su estudio di Masters den Clinical Child, Families and Education Studies (orthopedagogiek). Den futuro Keyla ta spera di por sigui contribui den e ramo di salud mental y investigacion. Palabranan di danki ta bay na cada un persona cu a duna nan tempo, sosten y aporte den e proceso di realisa e tesis aki.


text:
Diasabra atardi a drenta informe di un accidente basta pisa cu hende herida na e y-splitsing di Alto Vista, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un Suzuki Alto maneha pa un dama cu tabata bini for di e caminda Turibana/Alto Vista y a yega na e splitsing pa bay direccion kapel, mientras cu for di e caminda cu ta bin di e kapel tabata bin un truck.
Segun expertonan ta trata di un Y-splitsing caminda trafico di man drechi tin preferencia. Segun por a nota aki, e Suzuki Alto a subi caminda pa bira bay kapel, mientras cu e truck tabata bini y e Alto a bay pega bao di dje.
E impacto tabata basta fuerte, cu mester a pidi presencia di materialen wagen pa por corta full e banda di chauffeur y logra saca e dama, kende tur na henter momento tabata na tino y tabata keha di basta dolor
Despues di casi 20 inuut a logra liber’e y a transporte pa hospital. Su condicion no ta conoci. Chauffeur di e truck si no tabata herida. Daño material causa na e Alto tabata considerabel.
Accidente pisa entre un truck di chupa pos y un Suzuki Alto na Alto Vista
Diasabra atardi a drenta informe di un accidente basta pisa cu hende herida na e y-splitsing di Alto Vista, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un Suzuki Alto maneha pa un dama cu tabata bini for di e caminda Turibana/Alto Vista y a yega na e splitsing pa bay direccion kapel, mientras cu for di e caminda cu ta bin di e kapel tabata bin un truck.


text:
E tema pa Tiffany su celebracion di 15 aña, ta e mes a scoge “Tiffany & Co.” cu ta su nomber y tambe door cu e gusta e color tiffany mint blue, y tur loke cu tin di haber cu e tema aki, manera e accesorionan, specialmente perla. E quinceañera a luci den su shimis manera un princesa real y el a encanta e creacion aki desde cu el a wak e online. E bunitesa natural di Tiffany a haya e toke magico cu e bunita makiyahe realisa pa Grency V. y Casia Altamar, mientras su cabey a keda na encargo di Elite Beauty Center Aruba.
Cu tur e detayenan elabora cu elegancia den un ambiente hopi festivo y alegre, sigur esaki tabata e momento mas special, ora cu cu Tiffany a baila e wals cu su tata, Andin Bikker.
Tiffany a celebra su 15 aña cu su famia- y amigonan mas cercano. E tabata un anochi inolvidabel cu hopi ambiente y bailamento danki na DJ Silvano. Den edicion di FOCUS pa e luna di mei tin un bunita cobertura di e fiesta di Tiffany Bikker.


text:
Minister Glenbert Croes ta splica con e contract aki lo beneficia pueblo grandemente!
No ta un secreto cu globalmente tin un crisis energetico andando. E impacto di e aumento drastico den petroleo, gas natural y scarcedad di diesel ta preocupante y tin su efectonan inflatorio global y ta complicando e recuperacion economico di hopi pais. Diesel su scarsedad ta masha preocupante mirando cu hopi trucknan, auto, fabricanan, barconan, diferente tipo di vehiculonan y industria ta depende di e fuel aki pa nan operacion. Esaki lo por afecta e crisis economico y energetico global mas ainda. Hulanda ta sufriendo di e segundo prijs di gas di mas halto na Europa. Miles di Hulandes no por paga e prijs di energia mas na cas y ta optando pa pasa frieuw e winter aki na nan cas. Esaki ta un gran realidad tur caminda na Europa y resto di mundo.
Pregunta y contesta riba prijs di gas natural cu WEB lo paga durante 20 aña
Pa e motibo aki mi a lansa basta pregunta durante di e reunion publico di dialuna, na minister Glenbert Croes, tocante di su maneho di energia. Un di e preguntanan importante tabata:
Minister por splica Parlamento, mirando cu aworaki prijs di gas a subi enormemente globalmente, con e contract aki cu WEB Aruba N.V. a cera cu Eagle LNG ta beneficia nos pais? E prijs di gas cu nos a cera contract riba dje, lo keda substancialmente bao di e prijs internacional actual pa e duracion di 20 aña di e contract? Contesta: Eagle LNG lo bende WEB gas natural na e prijs di aña 2021 segun a acorda den e contract. Esaki ta conta pa e 20 añanan di e duracion di e contract. Gas natural ta hopi menos costoso cu HFO, e ta hopi mas limpi pa medio ambiente y awor e ta bai segura y contribui cu un produccion di coriente na un prijs hopi mas comodo pa WEB, cu na su turno lo bai traduci den un posibel mihor prijs stabiel pa pueblo pa loke ta trata awa y coriente. No lo mester hedge mas y no lo mester depende di e mercado instabiel di petroleo.
Esaki ta un bon noticia pa pueblo di Aruba!
Pregunta y contesta riba loke falta ainda pa Eagle LNG cuminsa cu construccion
Un otro pregunta importante cu tambe mi a puntra minister Glenbert Croes ta:
Ta cual rapport falta ainda pa finalisa pa Eagle LNG por cuminsa construi e planta di Eagle LNG? Contesta: Solamente falta e environmental Impact Study cu ta cay bao di Dienst Natuur en Milieu (DNM).
Den otro palabra Eagle LNG ta yegando na su fase final pa por keda cla cu tur e rapportnan cu e mester cumpli cu ne y asina nos ta spera cu pronto nan por cuminsa cu e trabaonan di construccion.
For di cuminsamento mi a sostene e vision di e proyecto aki di Eagle LNG. Gas natural ta mas limpi y lo brinda stabilidad den e produccion di coriente na un prijs cu lo por beneficia pueblo. E crisis energetico a cuminsa ora cu Rusia a invadi Ukraina na Februari 2022 mientras cu gobierno a firma e contract cu Eagle LNG na december 2021, net un par di luna prome cu e crisis a cuminsa. Pa e motibo aki mi kier a finalisa ta felicita gobierno di a tuma e decision prome cu e crisis global aki a cuminsa lugar.
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!


text:
P’ami, cinematography no tin regla, bo mester por kibra e reglanan y crea algo unico,” Ronney (38) ta bisa. C’un cantidad di premionan prestigioso den cinematografia gana for di 2016 en adelante, Ronney ta marcando pasonan grandi den e mundo di Cinematografia Internacional.
PERFIL
Naci y cria na Republica Dominicana, Ronney a lanta hungando baseball y basketball. Un dia un bisiña a yame pa yude c’un proyecto di filmacion cu e tabata haciendo na su cas y for di e tempo ey su pasion pa filmmaking a cuminsa. Pa e motibo aki, ora a yega momento pa bay studia, Ronney a scoge pa studia graphic design. “Mi tabata un studiante pesimo, mi no a siña mucho cos na universidad y ironicamente mi tabata hopi malo den les di computer.” Locual Ronney tabatin semper ta pasion. Cada trabou ta manera un wega e ta den dje di nobo. Apesar cu cierto trabou ta mas dificil cu otro y kisas ta rekeri mas tempo tambe, e solo hecho cu e ta algo cu publico ta bay wak ta hacie excitante pa Ronney.
Na 2011 Ronney a yega Aruba y a cuminsa traha na un canal di television. Pronto el a realisa cu e mester a tuma un “big step forward”. Asina el a cumpra su propio equipment poco poco y cuminsa traha short films. El a traha na 3 diferente lugar te cu awor na Aruba, cambiando di trabou cada cu e sinti cu e mester un desafio pa sigui crece.


text:
ORANJESTAD: Recientemente a tuma luga e curso di “Onderwijsrecht” duna pa Profesor Luutsen de Vries, kende tin un contracto pa atende cu e recomendacion number 11 di e Doorlichting Rapport; cu ta encera pa renoba nos leynan den enseñansa pero tambe pa traha leynan cu nunca no tabata existi.
Durante su dies dia di estadia na Aruba a organisa cinco dia di e curso “Onderwijsrecht”. Un total di 31 persona di e veld di enseñansa a participa e.o. Inspectie Onderwijs, Directie Onderwijs, Bureau Leerplicht y DPS. E curso tabatin duracion di cinco dia y 2 ora pa dia. E curso di “Onderwijsrecht” a culmina diaranson merdia unda Minister Endy Croes hunto cu profesor de Vries a entrega certificado na e cursistanan cu a finalisa e curso exitosamente.
E participantenan tabata hopi contento, entusiasma y a encanta e manera con Profesor de Vries a trece e lesnan como tambe facilita y comparti su experticio cu nan. Na final di e mainta sra. Sheila Maduro, Directora Suplente di Directie Onderwijs y e cursistanan a sorprende Profesor de Vries un regalo di aprecio; un bunita coleccion di stampia di mas nobo di Aruba. Concluyendo Minister Endy Croes ta manda palabranan di pabien na tur e cursistanan cu a finalisa e curso cu exito. ‘Nos ta para pa SDG 4 y “Life Long Learing” y nos keda percura pa trece curso pa nos hendenan’, Mandatario di Enseñansa a finalisa.


text:
Diadomingo den careda di 3:30 marduga patruya di Playa pasando banda di e barnan na Tanki Leendert a bay pa atende cu un homber riba brommer sin helm pero esaki a core pa e oficialnan riba un velocidad bay direccion nort pa rotonde Tanki Leendert. Polisnan no a sigui esaki y coriendo bayendo nort yegando rotonde Tanki Leendert e polisnan ta topa cu e brommer riba e rotonde kibra den dos pida.
Esaki ta indica e coredo di brommer tabata envolvi den un accidente pisa pero a listra rond di e rotonde wak si porta e por a bula cay otro caminda pero sin ningun resultado. A notifica specialista di trafico pa presenta pa haci investigacion pa si algo pasa ya tin rapport completo di e sucedido. Pero rato despues un homber ta yega un cas den area di Moko y Saliña pidiendo ayudo debi cu e ta herida. Tabata e homber riba e brommer a yega na dos cas pidiendo yudansa. Polis a yega y topa cu e victima y ambulance a presenta pa atende cune y a keda transporta pa hospital cu heridanan na su curpa. Famia a bin busca e resto di brommer.


text:
Di un biologo pa trahado di pan. Y Zaida Everon ta bisa cu ta danki na su conocemento di biologia cu su pannan ‘sourdough’ ta aprecia, te hasta na New York y otro parti di Merca, pasobra “nunca m,a come un pan asina bon,” manera su clientenan di exterior ta bis’e.
Zaida Everon tabata conoci como un di e miho ciclistanan, specialisa den mountainbiking, di Aruba. Pero tambe e tabata docente na Colegio Arubano y mama di dos yiu, kendenan tambe a bira hopi activo den mundo di deporte.
Zaida Everon tabata conoci como un deportista hopi disciplina. E tabata lanta oranan prome cu cualkier competencia pa asina e por come bon y duna su curpa e tempo pa digeri e cuminda. Kiermen, lanta 5’or, 4’or di mainta, no tabata algo straño p’e. Pero unabes su yiunan a cuminza resalta den nan disciplina di deporte, el a laga su mesun deporte un banda pa dedica tempo na nan.
Everon a laga su bicicleta un banda y tabata enfoca riba e bienestar di su yiunan, cu ademas di scol, tabata hinca hopi tempo den gimnasia. Y esey tabata momento cu Zaida realmente a cuminza pone atencion na locual su yiunan tabata come. Su enfoke tabata nutricion. Y asina el a cuminza lesa riba nutricion y particularmente pan, cu na Aruba practicamente ta carbohydrato sin mucho balor nutritivo. Pero durante e periodo aki, Zaida tabata biaha cu su yiunan pa nan competencianan internacional y un cos cu a yama su atencion ta tur e panaderianan chikito y artisanal unda cu e tabata bay. “Na Aruba nos ta custumbra di cumpra pan comercial, cu ta hopi procesa.”
Sourdough
E idea di percura pa miho cuminda, a motiva Zaida pa lesa y busca informacion y asina el a topa cu e ‘sour dough’ esta pan traha cu mansa fermenta. Sour dough ta un pan cu hopi vitamina y no tabata mucho comun na Aruba. “Mas mi a lesa di e pan aki, mas mi a ripara con nutritivo e pan aki ta.” Zaida a bisa cu e tipo di pan aki, e sour dough a pone cambia di pensamento cu pan en realidad ta bon. Pero e mester ta un bon pan, y no uno hopi procesa. Zaida a haya su pan.
Pa traha sour dough mester di ‘yeast’ of ‘gist.’ Pero yega na e ‘yeast’ y e mansa cu yeast no ta djis combinacion di hariña y e cultivo aki. E ta nifica haya e balans corecto. “El a tarda mi ocho luna pa mi por a logra e prome pan di sour dough cu tabata smaak bon pa come,” Everon a bisa. Pero locual tambe tabata fermenta den su cabes tabata e idea pa lanta su mesun negoshi di pan, e mesun tipo di panaderia artesanal cu e tabata observa den exterior.
Cu un ‘sour dough’ cu por fin a resulta di ta smaak bon y e realisacion cu tin otro reto pa supera, Zaida Everon a dicidi di cambia rumbo. Despues di a cana cu e idea na 2018, na comienzo di 2019 el a sigui curso riba pan na Aruba mes y tuma e paso drastico pa retira di Colegio Arubano como docente. “Mi tabatin mucho hopi pa duna, mucho creatividad pa limita mi mes y keda un solo caminda. Y mi a dicidi di bay.”
Zaida Everon a dicidi pa dedica su mes pa bira panadero. Inicialmente e tabata experimenta cu su famia, tabata regala nan pan pa bebe cu koffie y tur tabata tuma cu gana. Su famia tabata pidie pa e pan y cierto momento el a cuminza cobra y nan no tabatin problema pa paga. El a expande su circulo cu su ex-coleganan na Colegio Arubano y e reaccion tabata similar. Como bon biologo, e tabata sa cu unabes e smaak a drenta, e gana pa mas a bira algo natural y esey a permiti Zaida cuminza cobra pa su pannan, tur traha na su mesun cas. Y literalmente un boca a bisa otro te cu e nomber di Zaida y e reputacion di su pannan a yega na comerciantenan.
“Ami mes no lo a tribi pa acerca comerciantenan. Mi tabata bende cu famia, cu bisiñanan, conocirnan. Mi tabata manda WhatsApp cu un mensahe special, cu descripcion y storia y un ex-colega a tuma e mensahe y mand’e pa nan circulo di amistad. Asina e circulo di cliente a crece.”
Den un periodo record, sin mucho experiencia di mercadeo pero cu energia inagotabel, Zaida a cuminza expone su producto, entre otro na Kadushi Festival cu a produci mas cliente. Na comienso di 2020, aña a cuminza cu mas pedido y Zaida su negoshi a redobla y tabata entrega pan dos biaha pa siman. E pandemia na Maart 2020 por a forma un problema, pero como 50 cliente a pidi Zaida pa sigui produci e pan y mas ainda, el a expande su produccion cu ‘sweetrolls’ cu e tabata bende via Island Grind. “Asina nos a crece hunto. Nan a haya mi clientenan y mi a haya nan clientenan.” Rednan Social a contribui na su reputacion y e entrega di pan a aumenta di dos pa cuater biaha pa siman. Awendia, su panaderia ta habri seis biaha pa siman, di Dialuna pa Diasabra; Aunke cu Dialuna no ta horna pan.
Zaida a cuminza su so cu su panaderia, y awor tin dos trahado fiho y dos free lancer, banda di su yiunan cu ta yuda tambe, cu ta yuda cu benta y administracion.
Motibo ta cu Zaida por combina ingredientenan specifico segun e tema di e menu. Y motibo pakico e pan di T2Pan ta asina gusta pa conocedornan ta e ‘starter,’ esta e cultivo di yeast cu e mes a crea. Cada uno ta diferente y e conocemento di biologia di Zaida a contribui na e ‘starter’ unico, cu ta keda e base di tur su pannan cu awor ta crusa frontera.


text:
ORANJESTAD (AAN): Siman pasa a tuma luga e campeonato Mundial na Guadalajara, Mexico. Aruba tabata tin dos participante y un coach cu a participa.
Presidente di Aruba Taekwondo Bond "ARTBO" Sr. Moises Fernandez a atende varios reunion na Mexico y mester a vota. Monica Pimentel a coach e rumannan Klaber y a atende na e coach meeting pa haya sa tur e reglamentonan nobo di coaching den e campeonato Mundial.
Jourdé Klaber a bringa su prome Mundial den e categoria di adulto y a topa cu Muhammad Bassam Raihan di Indonesia cu a gana e pelea 2-0. Joshua Klaber a subi na e nivel di adulto y a bringa su prome Mundial. Joshua Klaber a topa cu Samirkhon Ababakirov di Kazakstan cu a gana 2-0.
Monica Pimentel coach di Aruba ta contento cu e presentacion di rumannan Klaber y a pone e Mundial tras di lomba y awo ta preparando pa e proximo campeonato internacional. Monica Pimentel a bisa si cu, we will be back stronger than ever.
Rumannan Klaber y coach Monica Pimentel a topa cu Sra. Nicole Hoevertsz na Panama y a biaha hunto den avion pa Aruba.
Sr. Moises Fernandez ta gradici Monica Pimentel pa e bon trabou cu e ta haciendo cu e rumannan Klaber y awo e trabou ta sigui.
https://diario.aw/categories/noticia/deporte/monica-pimentel-coach-di-aruba-ta-contento-cu-e-presentacion-di-rumannan-klaber-na-mexico#sigProId9ac43faba9


text:
Clasicismo
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Arte clasico ta e arte cu ta bin di e periodo di Antiguo Grecia. E imagen di e periodo aki ta reconocibel door di nan proporcionnan y nan formacion completo. E periodo aki tawatin un fluencia masha grandi mes riba e desaroyo di arte.
Estilo y periodo[editá | editá fuente]
E arte di Antiguo Grecia ta parti stilisticamente den cuater periodo: geometrico, arcaico, clasico y helenistico.
E periodo geometrico ta di 1050 prome cu Cristo te mas of menos 720 prome cu Cristo. Ta dividi e periodo aki proto-geometrico (1050-900 prome cu Cristo) y periodo geometrico (900-720 prome cu Cristo). For di proto-geometrico ta masha tiki mes, casi simpel sin diseño di ceramica. E ta cuminsa cu diseño rico ceramico na Atenas, un estilo cu a plama rond di e Griego completo. E caracteristica di e diseño ta cu un meander y otro diseño geometrico, esaki tawata te na 775 prome cu Cristo y a cunsa haci diseño di figura humano y bestia (mas tanto cabay)
E periodo arcaico ta di 720 te 480 prome cu Cristo. E cuminsamento di e periodo aki ta caracterisa door di e traspaso di hendenan di Oriental, el a cuminsa den Kreta, djey den Korinthe. Esaki tawata e periodo unda tabatin desaroyo di estilo.
En realidad no tawatin un cambio grandi den e periodo of otro. E estilo diferente di arte a bay cambia segun tempo den diferente luga den e mundo di Griego y den cualke epoca tin artista a elabora e estilo cu ta permiti e historiadonan busca e origen di obra di arte, tambe esun desplasa.


text:
Parlamentario di Fraccion di AVP, sr. Richard Arends ta papia di e presupuesto cu lo yega parlamento pa final di february, anto esaki lo trata den maart. “Nos ta puntra nos mes ki maneho, financiero y economico lo tin pa e aña ki. Den e di dos cuartal di aña.”
Sr. Arends ta bisa cu no tin claridad den e puntonan di agenda pa por frima ‘nos no sa kico eta contene’ y nan kier pa prome minister aclara mirando cu lo por afecta comerciante, cuidadano, tur servicio di gobierno y gobierno en general.
“Nos ta purba trece nos puntonan manera oposicion di un forma responsabel pa asina ta alerta pa gobierno. Nos tey pa tur ciudadano”, e ta bisa. Tambe preocupacion den parti economia di turismo cu departamento di ATA, AHATA ta haciendo nan pronostico.
Segun infrme e ta bisa cu ta conoci cu pa mei, Merca a bisa cu nan lo por recupera nan economia. E ta bisa cu Aruba tin entrada di trabou pero tur otro area cu ta depende di turismo ainda ta afecta, pa asina economia por draai. Otro punto cu el a menciona ta e parti laboral.
“E perspectiva economico di recuperacion y reforma cu lo mester keda firma di e landspakket ta di 4 tema, 8 maneho y 48 medida cu gobierno mester tuma. Nos a manda un carta pa parlamento pa haya copia di e agenda aki, pa motibo cu no trece acumulacion di medida y gobierno no ta bin presenta”, sr. Arends a bisa


text:
Informacion cu Departamento di Salud Publico ta ricibiendo for di docternan di cas y tambe for di entrevistanan cu ta wordo ehecuta, esnan cu a test positivo pa Covid-19 ta cu nan a pensa cu ta griep nan tin.
Mas y mas ta tumando nota di pashentnan cu na momento di test positivo ta señala cu nan tin algun dia malo caba pero no a haya necesario pa yama docter di cas pa test, pasobra nan a pensa cu ta griep nan tin.
Na varios ocacion a informa na comunidad cu no ta tur persona ta experencia covid-19 di mes forma. Tin persona cu ta bira hopi malo y tin otro cu ta haya sintomanan hopi leve.
Cu bo tin sintoma hopi leve cu ta parecido na griep, alergia of sinus ta motibo pa test pa covid. Mientras cu bo persona ta cana rond cu e sintomanan sin un diagnostico concreto bo ta contagiando otro persona cu Covid-19 Corona virus sin cu bo ta na altura.
Docternan di cas y tambe Departamento di Salud Publico ta preocupa cu e desaroyo aki cu ta sigui conduci na aumento di casonan na Aruba. E suplica ta bay un bes mas na comunidad pa na indicacion di minimo di sintoma, no basila pero yama bo docter di cas pa bo por bin na remarke pa un test mas pronto posibel pa di e forma aki stop e transmision di e virus.
Pa mas informacion ‘Like’ nos page riba facebook “Directie Volksgezondheid DVG Aruba” y keda bon informa.


text:
Patio y bar cu cushina
Bono mester un sala y ta desea un luga den aire liber cu diferente comodidad disponibel pa haci bo experencia e mihor? Nos Patio y bar cu cushina ta e ideal e ora pabo! Un agradabel actividad den un dushi aire fresco. Probecha di tur e comodidad nan cu nos ta ofrece y haci bo reservacion akinan cu nos.
Selecciona e fecha desea y e orario cu ta cuminsa y finalisa e uzo di nos patio y bar cu cushina.
Ta inclui
– Stoel, mesa y cocktail tables
– Bar
– Cooler, microwave y perculator
Miembro
Prijs pa e prome 4 ora – AFL. 180,-
Prijs pa cada ora adicional – AFL. 45,-
No-miembro
Prijs pa e prome 4 ora – AFL. 340,-
Prijs pa cada ora adicional – AFL. 60,-
Prijs scol*
Prijs pa e prome 4 ora – AFL. 220,-
Prijs pa cada ora adicional – AFL. 30,-
Deposito di Fl. 100,-
*Estrictamente pa actividad di scol (alumno/personal di scol)


text:
Promé Minister Gilmar Pisas a risibí representantenan di Seaport Agencies N.V. resientemente
Publiká riba 19 Òktober 2021
Willemstad – Promé Minister Gilmar Pisas a risibí representantenan di Seaport Agencies N.V. srs. Randolph Schrils, Stephen Florentina i Johan Gijsbertha resientemente.
Seaport Agencies N.V. ta un kompania ku ta eksistí ya pa 22 aña aki na Kòrsou. Durante di e bishita e representantenan a presentá e kompania i hasi entrega di un foyeto den kual ta deskribí e funshon di e kompania i alabes e foyeto ta konsistí di informashon pa ku tur e filialnan ku e kompania tin rònt Caribe.
Refineria ta hopi importante pa e kompania aki, debí ku ta e kompania aki ta atendé ku asuntu di charter, suplidor i tankeronan ku ta entregá krudo aki na Kòrsou.
E kompania ta responsabel tambe pa ku e parti di fasilitashon i intermediashon entre kumpradó i bendedó di krudo.
Na final di e bishita a hasi entrega di e foyeto na Promé Minister.


text:
Oranjestad-Aruba: Seccion Cuido Salud Hubenil di Departamento di Salud Publico ta preparando pa e campaña anual di vacunacion escolar. Vacunacion ta e manera preventivo mas efectivo contra malesanan contagioso. E programa di vacunacion t’ey pa proteha salud di cada mucha individual y nos poblacion en general. Pa logra esaki ta importante pa mantene un grado di vacunacion halto, mas principal bou di muchanan na scol caminda un por pega otro facilmente.
Durante e aña escolar 2017-2018 algun grupo di mucha na scol ta haya e vacunanan DKTP (contra difteria, kinkhoest, tetanus y polio), MMR (contra cacheton, sarampi y rodehond) y HPV (contra virus papiloma humano).
Muchanan ta haya diferente vacuna ora nan ta baby segun e programa di vacunacion.
Ora e mucha ta drenta scol ta ripiti algun vacuna como refuerso pa mantene nan defensa. Ademas na aña 2014 a introduci e vacuna contra HPV (virus papiloma humano) pa proteha mucha muhenan contra cancer na boca di matriz. E campaña di vacunacion escolar 2017-2018 ta dirigi riba algun grupo specifico di mucha cu ta bin na remarca pa cierto vacuna:
Cada mucha cu ta bin na remarca pa vacuna ta ricibi un formulario di permiso y foyeto di informacion na scol pa duna nan mayor of voogd. Ta pidi tur mayor of voogd pa lesa e foyeto di informacion y si tin cualkier pregunta of duda yama seccion Cuido Salud Hubenil. Ta pidi mayor of voogd pa yena e formulario di permiso y entrega esaki na scol mas pronto cu ta posibel. Sin permiso di mayor no por vacuna e muchanan.
Tur mucha tin derecho pa crece y desaroya bon di salud. Cuido y proteccion di nos muchanan ta un responsabilidad di nos tur. Ban percura pa tur mucha na Aruba ta bon vacuna!
Pa mas informacion por tuma contacto cu Departamento di Salud Publico, Seccion Cuido Salud Hubenil, situa na van Leeuwenhoekstraat 16, Oranjestad, telefon 522-4200 of 582-7112, e-mail: jgz@aruba.gov.aw.


text:
KRALENDIJK – Hopi ta esnan ku tur aña di nobo durante luna di Novèmber i dezèmber ta disfrutá di e alegria ku e fiesta tradishonal di tur mucha ta trese, kaminda nan ta konsiente ku bon komportashon lo keda premiá. Tambe e fiesta aki ta enkurashá otro muchanan pa nan komportashon ta mihó. Komishon Sanikolas Boneiru ku for di 2017 ta sòru pa Sanikolas i su ayudantenan yega Boneiru sano i salvo, a tuma nota riba retnan sosial ku tin hopi prekupashon pa ku yegada di e hòmber Santu i su ayudantenan na Boneiru e aña aki. E impakto di Covid-19 a sòru pa hopi kontratempu pa loke ta trata fiestanan kultural tradishonal ku no por a sigui, entre otro selebrashon di yegada di Sanikolas. Pero pa kita tur mal komprondementu ku ta sirkulando, ‘Komishon Sanikolas Boneiru’ ta aklará tur posibel mal komprondementu.
Manera ta konosí, e yegada di Sanikolas na waf Chicu Mercelina i e fiesta grandi di yegada di Sanikolas ku último añanan tabata wòrdu organisá riba e sitio di stashoná outo patras di Misa di Playa tabata tin un multitut di riba mil (1000) persona ku tabata bin gosa di e fiesta di mucha aki. P’esei Entidat Públiko Boneiru a disidí pa no laga e fiesta di yegada di Sanikolas tuma lugá e aña aki pa evitá plamamentu di e vírùs di corona den e evento públiko grandi aki. Pero esaki no a stroba Sanikolas pa bini Boneiru i hasi kada un mucha kontentu. Komishon Sanikolas Boneiru a prepará un boletin informativo [Notipit] kombertí den un storia pa mucha ku lo pasa na kanalnan di televishon lokal i media sosial.
Sanikolas i tur su ayudantenan ya tin algun dia kaba na Boneiru, pero ta den karentena. Ainda nan no por bishita ningun kas òf establesementu. Si tur kos bai bon, Sanikolas i su ayudantenan lo haña pèrmit di gezaghèber i Diputado Nina den Heyer pa sali for di karentena dia 20 di novèmber pa 7’or di anochi. E dia ei nan lo ta kla pa saludá tur mucha. Durante karentena, Sanikolas a enkargá e pitnan pa hasi grabashon i kompartí esaki pa tur hende por mira kon nan ta pasa den karentena na Boneiru.
E programa a keda produsí pa Ray Production, ku un storia skirbí pa Marjolijn Kroon i Raynel Cecilia. E programa lo keda presentá pa Tio Tony Angila i Tante Saily i lo dura 5 dia largu kuminsando djaluna 16 di novèmber te ku djabièrnè 20 di Novèmber. Muchanan i nan mayornan por mira kon Komishon Sanikolas Boneiru a prepará pa trese e Hòmber Santu Boneiru. Tambe den e grabashonnan por mira kon Sanikolas a yega Boneiru ku boto i kon e ta bai e sitio di karentena manera kualke otro turista ku bini for di un Pais di riesgo haltu. Banda di e yegada den e normal nobo, lo por mira tambe e aventuranan ku Sanikolas i su ayudantenan ta pasa aden durante karentena. MCB i Lito, e amiguito di tur mucha ta invitabo pa sintonisá e boletin di Sanikolas [Notipit] kuminsando djaluna awor 16 di novèmber pa djabièrnè 20 di novèmber. 6’or di atardi na DC TV, 6:45 di anochi na NosTV i riba e página di Facebook di Radio Live 99.9 FM pa 7’or di anochi.
Tambe Komishon Sanikolas Boneiru a haña konfirmashon ku tur fiesta privá por sigui manteniendo reglanan di EBT. Ta pèrmití pa 25 hende pa ta presente na un enkuentro den seno privá. Por menshoná ku a sobra solamente algun espasio mas den e agènda di Sanikolas. Pa tur ku ta interesá pa Sanikolas i su ayudantenan pasa na kualkier kas, akohida di mucha, skol òf kualke negoshi den seno chikitu por tuma kontakto ku Selimah Agostien i Tino de Palm na +599777-8875 òf +599788-8678.


text:
Yuri van Gelder a entamá kaso pa partisipá den final di weganan olímpiko.
E atleta Yuri van Gelder ta entamá kaso kontra NOC*NSF pa obligá su partisipashon na e final di Weganan Olímpiko. Korte di Arnhem a konfirmá esaki. E kaso lo ta djabièrnè awor 11.15 ‘or di mainta. NOC*NSF a manda Yuri van Gelder kas djaluna pasá, pasó despues di su kualifikashon pa e final, el a sali i bin bèk te 6’or di mainta fuma fuma i ta hasi masha bochincha den e kampamentu olímpiko ulandes. Den un rekonstrukshon AD a skibi ku Van Gelder, a konsekuensia di e salimentu e anochi promé, a lanta te 3‘or di mèrdia i no a asistí na su training. No ta promé biaha ku el a sali for di e kampamentu olímpiko sin pèrmit. Segun e korant na un okashonnan anterior tambe el a yega di sali i keda afó te mei anochi, loke ta kontra tur regla. E federashon di gimnasia hulandes a avisá e federashon internashonal FIG ayera ku Van Gelder lo no partisipá na e final di e disiplina. E franses Danny Rodriguez lo tuma su lugá. E federashon a informá ku lo no por drai nada bèk.E pregunta ta: kiko e kaso di djabièrnè awor por kambia na e desishon di FIG? Komo organisadó di e weganan, ainda Komité Olímpiko Internashonal por intervení den e kaso. Si e haña rason di wes, Van Gelder por akudí ainda tambe na CAS, ku ta e máksimo tribunal deportivo. E abogado di Van Gelder, Hellingman a bisa ku e ta mira ku tin hopi chèns pa forsa un lugá den final. E reglamentu pa esnan ku ta partisipá na e weganan lo no ta asina kla. Tambe ku lo no ta prohibí pa bebe alkohòl durante di e weganan. Korte a informá ku e abogado tabata kier pa e kaso bin dilanti for di djaweps. Riba petishon di NOC*NSF e kaso lo ta bai dilanti djabièrnè awor. E atleta ulandes lo mester partisipá na e final ku ta djaluna awor na Rio de Janeiro.


text:
ORANJESTAD,Aruba
Contractnan firma , negosacionnan cu a wordo haci den nomber di pueblo di Aruba tabata un golpi di awa frieu pa parlamento,unda ex mandatario nan mes ta traiciona nan propio pueblo. Contractnan cu no ta benificioso pa Aruba , pero benificioso pa CITGO y tur esnan meti den dje di un of otro forma. Tambe ex mandatarionan a haci diferente show di opening di CITGO , pero e realidad ta cu nunca CITGO no a opera. Sinembargo parlamentario Dellanira Maduro a haya e consepto di ley y ta lamenta e situacion cu Ex mandatarionan a hinca Aruba den dje.


text:
“E trabou aki ta inpagabel y e pandemia a demostra mas aindacon importante e trabou aki ta”
Diaranson 12 di mei, mundo a rindi honor na tur persona cu ta traha den e area di cuido. Un fecha cu semper ta uno hopispecial pasobra cada enfermero, ora nan dicidi di studia pa e profesion di cuido, ta scoge tambe pa duna miho di nan mes pa e salud di e ser humano. Y mundo completo a mustra e gratitud na cada enfermero cu a bay e extra miya durante mas di un aña cu e pandemia di Covid 19 ta afectando salud di hopiciudadano.
Prome Minister Evelyn Wever-Croes ta felicita tur enfermero di nos pais riba Dia Internacional di Enfermero. Premier Wever-Croes ta gradici cada enfermero cu ta labora aki na Aruba, pa nan amor, dedicacion y pasion pa yuda otro den cuido di salud di nos hendenan.
Prome Minister Evelyn Wever-Croes:
“E trabou aki ta inpagabel y e pandemia a demostra mas aindacon importante e trabou aki ta un biaha mas. Como frontliners cada enfermero merece respet di un y tur, p’esey den nomber di Gobierno di Aruba, ta desea cada enfermero, pabien riba e dia aki y hopi bendicion pa por sigui cuida tur cu mester ayudo”.


text:
Sint Maarten lo ricibi e aña aki 24 miyon florin antiano (ANG) ainda, cual ta 11,3 miyon euro, na sosten financiero di Hulanda. Conseho di Minister di Reino a dicidi esey awe. Gobierno di Sint Maarten por paga e cuentanan coriente cu e placa.
E suma di sosten di likides ta consisti di un sosten di 14 miyon ANG den e di tres cuartal y 10 miyon ANG pa e ultimo tres luna di e aña aki.
E ayudo financiero otorga awo, ta parti di e palabracionnan cu a haci durante di e pandemia di corona. Hulanda e tempo ey a sali yuda e paisnan cu mas di un miljard euro na prestamo sin interes, banda di tur tipo di ayudo medico y sosten cu por ehempel pakete di cuminda pa medio di Cruz Cora.
Tambe a palabra cu e pais lo no mester cumpli cu e normanan presupuestario den 2020, 2021 y 2022. Esey ta bisa cu no tin mag di gasta mas cu loke ta drenta. Pa eventual buraco den e presupuesto cu surgi pa e motibo ey, bou di condicion, e paisnan tabatin mag di pidi extra sosten den forma di prestamo sin interes. Sint Maarten ta haci uzo di esey awor pa tanto e di tres como e di cuater cuartal di 2022.
Corsou y Aruba no a pidi sosten di likides. Awor cu segun expectativa e pandemia di corona a drenta den un fase nobo, y cu economia di Aruba, Corsou y Sint Maarten ta lantando cabes atrobe, Conseho di Minister di Reino ta spera cu tur tres isla no tin mester di placa extra di Hulanda.


text:
Kòntròl konhunto na un resort na Boneiru
Riba 25 di òktober lo tene un kòntròl multidisiplinario na un resort na Boneiru. Bou di guia di Inspekshon di Labor lo tene un akshon den kolaborashon ku Kuerpo Polisial Hulanda Karibense, Koninklijke Marechaussee, e Servisio di Imigrashon i Naturalisashon Hulanda Karibense, e Direktorado di Supervishon i Mantenshon di Entidat Públiko Boneiru, Ministerio Públiko i e Instituto Hudisial Hulanda Karibense. Dor di kolaborashon multidisiplinario por kontrolá mas lei pareu i tambe na kompanianan mas grandi.
Durante e akshon multidisiplinario lo kontrolá entre otro si ta kumpli ku diferente lei riba tereno di labor i estranhero. E leinan aki tin komo meta pa sòru ku labor ta tuma lugá di manera honesto, seif i salú.
Asina e lei por ehèmpel ta pone un restrikshon pa ku e kantidat di oranan di trabou pa asina sòru pa trahadónan haña sufisiente sosiegu. Banda di esaki dunadónan di trabou mester tene nan mes na asuntunan manera suèldu mínimo, reglanan riba tereno di ofertaim i sòru pa seguridat na boka di trabou. No ta permití tampoko pa laga trahadónan prosedente di eksterior traha sin tin un pèrmit pa esaki. Dor di e legislashon aki ta protehá e merkado di labor i ta kombatí labor ilegal, eksplotashon di labor i konkurensia deshonesto.
Pa promové i kontrolá kumplimentu di lei- i ordenansanan na vigor, e kadena di estranhero ta traha huntu ku mas regularidat i ta ehekutá kòntròlnan konhunto. Durante e kòntròlnan aki ta limitá molèster pa e kompania i eventual kliente/huéspet mas tantu posibel. E departamento di Inspekshon di labor di e unidat di Asuntunan Sosial i Labor ta guia e akshon aktual aki.


text:
Relaciona cu e situacion di diabierna mainta, Minister di Salubridad ta confirma cu Airport di Aruba a hisa su alerta, a busca 5 dokter pa cuminsa cu control severo y mas spotchecks. A traha un assessment central special pa esaki riba arrival coreidor pa wordo hala un banda y controla.
Tur aerolinea mester meld adelanta kendenan ta on board y cumpli cu ley y protocolnan. Mas screening lo tuma lugar!
Tambe lo cuminsa scan tenperatura.
Tur esaki ta medidanan addicional den cuadro di prevencion. Nos ta bolbe enfatisa cu Aruba ta awor aki NO tin ningun caso.


text:
Asaltante di Pakistan a daña e tempel hindu di casi un siglo, na e ciudad di Rawalpindi y despues nan huy for di luga di e sucedido. Nan a daña e porta y trapi di e tempel durante e atake.
Segun oficial di polis local, Mohammad Toseed Sajjad, e tempel ainda no a habri pa e comunidad hindu y ainda ta den trabou di renobacion. E renobacion a stop temporalmente pa e festival hindu di Holi, ora cu nan ta haci fiesta di tira awa cu puiro di color pa marca e yegada di primavera.
For di tempo cu renobacion a cuminsa, e tempel a permanece bandona. E doñonan di tienda cercano a invadi gran parti di tereno cu ta construi den e tempel. No tin mas detaye di kende ta esnan responsabel di atake.
Generalmente, musulman y hindu ta biba pacificamente na Pakistan, predominantemente pa e musulman, anto por a ripara cu tin mas atake na tempel hindu den ultimo añanan.
Mayoria di hindu den Pakistan a emgri pa India na 1947 ora cu gobierno Britanico a dividi India. E ultimo atake ta bin luna despues nan a basha abou un tempel hindo na e pais, caminda a genera critica riba medionan social.


text:
Consultorio pa Asuntonan di Adiccion (CAA) ta comparti e 3p’s nan cu ta importante pa educa riba e topico di Adiccion:
•Pasenshi: Si bo conoce un persona den su proceso di recuperacion ta importante pa tin empatia y pasenshi cu e persona. Por hasi esaki door di educa nos mes riba e proceso.
•Practica: Pa e cliente nan ta importante pa keda practica e tecnicanan pa maneha emocion of resolucion di problema.
•Persistencia: compronde cu e proceso na comienso no lo ta uno facil, pero cu persistencia e ta uno cu lo por genera un cambio. Un familiar cu tin conocimento ta uno cu por motiva e cliente of un amistad den e forma correcto.Abo tambe por genera un cambio, educa bo mes!


text:
ORANJESTAD, Aruba
Conforme e comunicado oficial di Gobierno di Aruba tocante “Coronavirus”, Rotary Club of Aruba ta lamenta cu nos mester pospone nos evento publico “Fiesta Rotaria 2020. Ta importante pa nota cu e grandioso rifa di Rotary Club of Aruba sí ta bai door. Rotary Club of Aruba a dicidi cu e premio nan di e rifa lo wordo saca manera plania. Esta dia 29 di Maart 2020 pa 5’or di atardi. Esaki lo wordo transmiti live via nos Facebook, den presencia di un Notario.
Presidente América Barrios kier a gradici pueblo di Aruba y nos colaboradornan pa e comprension. Y ta spera cu Rotary Club of Aruba por sigui conta cu boso sosten.
Por sigui nos tambe riba Facebook pa asina keda informa di e ultimo noticia nan.


text:
ORANJESTAD,Aruba
Un biaha mas nos isla a destaca den e premiacion anual di Hospitality Sales & Marketing Association International (HSMAI). Den un total di 10 categoria, e campañanan di mercadeo di Aruba a bay cu 2 premio di Platina, 7 premio di Oro, 2 di Plata y 2 di Brons. E reconocementonan aki ta merito pa e colaboracion exitoso entre Aruba Tourism Authority (A.T.A.) y nan agencia ‘The Concept Farm’ como tambe otro socionan envolvi.
Desde 1956, HSMAI Adrian Awards ta reconociendo pioneronan creativo y logronan den mercadeo. E premionan HSMAI ta premia e excelencia den mercadeo y publicidad a base di un criteria cu ta evalua e obhetivonan concreto, e strategianan y ehecucion innovativo; y con efectivo nan ta. E categorianan den cual Aruba a destaca ta inclui, entre otro, Integrated Marketing Campaign, Advertising Innovation, Webcast Series, Sweepstakes, Brochure Design y por ultimo Experiencial, cual ta un categoria cu a wordo introduci e aña aki.
E 2 premio di Platina ricibi pa Aruba ta marca e di 5 aña consecutivo den cual A.T.A ta logra e prestigioso premiacion Platina di HSMAI; un logro iniguala pa cualkier otro destino. Adrian Awards ta conoci como e competencia global den mercadeo mas grandi y prestigioso cu ta representa e mihonan den e mundo di e industria y A.T.A. ta sumamente honra y orguyoso cu e diferente reconocemento pa tur e esfuerso y creatividad treci dilanti.
Consciente di e dependencia grandi di Aruba riba turismo, A.T.A. ta busca pa semper destaca meymey di tur otro destino den Caribe y na mundo. Aplicando tacticanan progresivo y atractivo, ta logra capta atencion di e biahero y di e biahero potencial. Creatividad ta hunga un papel importante den e contenido y plataforma di entrega. Di e manera ey tin hopi concepto cu ta strategicamente diseña pa aumenta cantidad di bishita y loke nan ta laga atras den nos economia. Ta pa es motibo aki cu e dos campañanan esta ‘Aruba Goes Local in Grand Central’ cual ta concentra na New York y tambe e campaña di A.T.A. den colaboracion cu e beisbolista Arubiano Xander Bogaerts cu a wordo lansa na Boston.
E campañanan di publicidad y mercadeo di A.T.A. ta busca pa expone e atributonan mas atractivo di Aruba como destino turistico. Ya ta pa varios aña consecutivo cu Aruba ta entre e destinonan cu cantidad mas halto di premio HSMAI Adrian Awards. Mayoria di premio ta den e categoria digital y ta un refleho di e presencia solido cu Aruba tin den e plataforma moderno cu awendia ta esun di mas efectivo.
Entrega di premio a tuma luga e siman aki na New York. CEO di ATA, Sra. Ronella Tjin Asjoe Croes a expresa su satisfaccion pa cu e reconocimentonan ricibi y ta agrega “E premionan aki no ta solamente representa e experticio y dedicacion di e team di A.T.A y nos agencianan socio cu ta un parti integral di e mercadeo di Aruba, sino tambe ta demostra cu Aruba ta un ‘front-runner’ den e industria pa locual ta trata innovacion digital y e mercadeo creativo di Aruba como destino turistico”.
Di parti di Oficina di Turismo, Natasha Felix, un di A.T.A. su Business Development Managers na Merca, a ricibi e premiacionnan hunto cu Gregg Wasiak, socio y director na ‘The Concept Farm’.


text:
Un oportunidad perfecto pa forma parti di e Dance Challenge #PPCR2020
Mi tin derecho di ta un mucha! #issafact
Rotaract Club ta contento y orguyoso di por presenta un otro edicion di e evento anual tan gusta cual ta 'Pasa Pret cu Rotaract. Mirando e situacion mundial cu mundo henter ta confrontando esta COVID-19, e aña aki nos proyecto di tur aña lo ta un “Dance Challenge” cual lo ser haci via social media.
E "Dance Challenge" lo ta un competencia na cual mucha te cu e edad di 18 aña por participa usando plataforma por ehempel di TikTok pa graba un video di minimo 15 seconde usando e cantica #issafact. E video tin cu wordo manda pa nos via email y esaki lo wordo publica riba facebook di Rotaract Club of Aruba.
#Issafact ta un cantica cu ta papia di e derechonan di mucha.
Pasa Pret cu Rotaract ta wordo organisa den conexion cu e dia Internacional di e Proclamacion di e
Derechonan di Mucha di Nacionan Uni.
Ta hopi importante cu ora di manda e video tur participante menciona derecho di mucha cu ta cerca di nan curason por ehempel “Mi tin derecho di haya un educacion, amor y proteccion”.
Regla pa participa na e “’Dance Challenge” ta lo siguiente:
- Traha un “dance video” creativo cu nos jingle #issafact.
- Uza y Download e jingle via e link aki http://bit.ly/issafact
- Participante nan por tin un edad di maximo 18 aña pa por participa.
- Maximo 4 persona den e video.
- Email e video pa ppcr@rotaractaruba.com
- Na momento cu manda e video na email menciona ariba, ta necesario pa inclui edad di cada participante, nomber di participante, number di telefoon y tambe kico ta nan derecho den e siguiente manera “ Mi derecho ta….”
- Tur participante lo haya un entrada pa Drive-In cu bebida y popcorn dia 21 di November 2020.
- E participantenan aki lo ricibi nan digital ticket via email dia 19 di November.
- Top 5 di e finalistanan lo wordo saca a base di likes (75%) y hurado (25%). November 21 lo wak un pelicula y tambe e ganadornan lo wordo anuncia ariba e ‘big screen’ na The Movies-Drive-in.
Top finalista nan tin chance di gana un Cash Price di Afl. 1000.00, Cash Price Afl. 500.00, Tablets, Weekend Stay na Amsterdam Manor y un Bowling Package pa famia y amigonan.
Nos kier a gradici nos sponsor y colaborador nan: CIBC First Caribbean International Bank, Ennia, The Movies at Drive-in, Kok Optica NV, Amsterdam Manor Beach Resort, Grant Thornton Aruba, De Wit & Van Dorp y DC Tax Solutions.
Tambe nos kier a gradici e compositor y cantante di nos jingle Jair Vesprey y tambe Rygel Isabella pa a produce esaki. Un danki ta bai na Kids & Youth in Action pa coreografia di nos video. Danki tambe na Dani Cruz di Aerial Eyez pa a graba y edita nos video.
Rotaract Club of Aruba ta un organisacion pa hobennan entre e edad di 18 cu 35 aña cu ta parti di e famia di Rotary Aruba cu ta consisti di Rotary Club of Aruba, Rotaract Club of Aruba, Interact Club of Aruba na Schakel College y Interact Club of Aruba na Colegio Arubano. Rotaract Aruba a wordo estableci na 1991 y desde principio nos ta organisa varios proyecto na bienestar di nos comunidad.
Como club nos ta haya e proyecto aki di suma importancia mirando e situacion mundial di COVID-19 cu a resulta di ta hopi duro pa diferente famia na Aruba. Lamentablemente e intensidad di e virus aki no ta solamente e aspecto di financiero pero tambe mental y emocional. Pa e motibo aki Rotaract ta ofrece un evento social cu tur medida di seguridad pa celebra dia di mucha.
Nos ta spera di wak hopi mucha y hoben participa na nos “Dance Challenge” cual por ta un momento hopi dibertido y memorabel.
Pa mas informacion, Like y Follow e pagina di Facebook y Instagram di Rotaract Club of Aruba.


text:
Kasonan relashoná na Corona Vírùs
ÚLTIMO INFORMASHON: Di e manera aki Gobièrnu di Kòrsou ke keda mantené komunidat informá di e kasonan relashoná na Corona
Anunsio #9 Rekordatorio tur djadumingu
[REKORDATORIO]: Mañan ta djadumingu i nos tur mester keda kas. Pa sigui e último desaroyonan bo por bishitá www.gobiernu.cw |
Relato di Dia | 05-04-2020
https://www.facebook.com/129012707184616/videos/635075197272289/
Anunsio #8 Orarionan nobo pa mantelzorg
Vários di nos ta kuida un ser kerí òf famia i ta esenshal pa e kuido aki por sigui. Pero
Anunsio #7 Orarionan nobo pa mantelzorg
Vários di nos ta kuida un ser kerí òf famia i ta esenshal pa e kuido aki por sigui. Pero
Anunsio #6 Solamente transporte públiko i transporte vital por subi kaya djadumingu.
Entrante e siman aki, ningun vehíkulo NO tin mag di subi kaya riba djadumingu. Solamente transporte públiko i transporte vital
Anunsio #5 Medida èkstra: PLACHI DI DIA.
Entrante mañan djaweps, 2 di aprel 2020, Gobièrnu ta tuma un medida di prekoushon èkstra: PLACHI DI DIA. Punto di
Anunsio #4 Toke de keda. Keda den kas!
Anunsio #4 Toke de keda. Keda den kas!
Kasonan di Corona Vírùs na Kòrsou 31 di maart 2020
ÚLTIMO INFORMASHON: Di e manera aki Gobièrnu di Kòrsou ke keda mantené komunidat informá di e kasonan relashoná na Corona
Reglanan ku ta bai konta pa Supermerkadonan
Lastimamente pa motibu di Corona Vírùs, Kòrsou a keda limitá pa sali kas solamente pa bai Botika, Supermerkado, Minimarket, toko,
Preparashon pa Temporada di Orkan 2016
Manera ta konosí temporada di orkan ta kuminsá di 1 di yüni te ku 30 di novèmber. Den e periodo


text:
Protestanan ta sigui na Atlanta, Los Angeles i Chicago, debí na morto di George Floyd.
Minneapolis- Protestanan fuerte debí na morto di George Floyd (46) a sigui den fin di siman na varios suidat grandi na Merka. No opstante di e ‘toke de keda’ ku outoridatnan a pone, manifestantenan a subi kaya masal na Atlanta, Los Angeles i Chicago. Na Minneapolis mes, kaminda e insidente a tuma lugá, presensia di ehersito merikano a logra trese poko pas den dia, pero den oranan atrobe tabatin disturbio. Rònt Merka tabatin konfrontashon ku polis den e dianan ku a pasa, despues ku e hòmber di koló Floyd a fayesé ora ku un polis a keda ku su rudia riba garganta di e hòmber durante su aresto. Un hende den besidario a graba e suseso ku a bai ‘viral’ riba internèt i start un ola di protestanan violento. Manifetsantenan a kibra i kima varios lugá, entre otro un warda di polis na Minneapolis i edifisio di CNN na Atlanta. Na diferente parti nan a blòkia trafiko tambe. Entre tantu a detené e kuater agentenan polisial ku tabata envolví den e kaso. For di un outopsia independiente a sal na sali kla ku e victime a fayesé, debí na falta di rosea.


text:
E atake ta sigui entre Israel y Gaza, nan ta keda destrui casnan di famia. E ehercito a bisa cu amplia nan atake na zuid di teritorio palestino pa stop di lansamento di rockets di Hamas, otro bom a yega for di Lebanon.
E ehercito Israel a bisa cu nan a yega na un area habri, dos a yega lama y un a keda intercepta pa defensa aereo. Funcionario di siguridad a bisa cu ultimo rockets a keda lansa for di aldea di Qlayleh, zuid di Lebabon.
Zuid di Gaza, residente ta inspecciona cada destruccion, cu casnan di mas di 40 miembro famia al-Astal. Nan a bisa cu un misil a yega edificio di ciudad di Khan Younis cinco minuut prome cu atake aereo, tur a logra huy.
E ehercito di Israel a golpia un red di tunel militar na e ciudad di Khan Younis y Rafah cu 52 avion yegando 40 obhetivo subteraneo. E ministerio di salud di Gaza a bisa cu un hende muhe a fayece y 8 persona a resulta herida.
E radio di al-Aqsa, dirigi pa Hamas, a bisa cu un reportero a muri den atake aereo na ciudad di Gaza. Entre seis morto, tambe tin dos persona cu a fayece ora cu misil di advertencia a cay y explota contra nan apartment.


text:
Den nomber di famia De Cuba nos kier gradici tur hende cu di un forma of otro a compaña nos y duna sosten durante enfermedad, fayecimento y entiero di:
Efraim David de Cuba
En especial nos kier gradici tur esnan cu a mustra nan cariño/convivencia den forma di flor, krans, caarchi, email, app y yamada telefonico.
Tambe danki na Brandweer Amsterdam-Amstelland, VUmc, Hospice Immanuel Amsterdam, Funeraria Aurora pa nan aporte y sr. Max Hassel y Pader Toti pa e ceremonia di despedida.
Boso muestra di cariño/convivencia ta un gran consuelo pa nos.
Cu nos ruman stima sosega na paz.


text:
Tag Archives: Trahado
SVb Presente na Expo Promove Salud y Bienestar
Diasabra 24 di september ta dia di salud y bienestar. Nos di SVb ta invitabo pa topa cu nos na Expo Promove Salud y Bienestar. E Expo ta tuma luga na Centro Libertador Betico Croes, y ta habri di 10:00 AM pa 5:00 PM. Entrada ta gratis.
SVb y Cambio Maneho Covid-19
Riba 12 september 2022 Gobierno di Aruba a anuncia un cambio di maneho, cual ta encera cu no ta obligatorio mas na Aruba pa haci test di Covid-19. Tambe no ta obliga mas pa esnan infecta cu Covid-19 pa bay den cuarentena of isolacion. E cambio aki ta encera cu SVb Aruba tambe ta adapta… Mas Informacion
Maneho di Boet Administrativo
Na april di 2016 Parlamento di Aruba a pasa e ley den cual ta duna SVb autorisacion pa sanciona doño di trabao cu no ta cumpli cu inscripcion di nan trahadonan. Desde juli di 2017 e ley aki a drenta na vigor. Cada doño di trabao tin obligacion pa cumpli cu nos leynan di Seguro… Mas Informacion
Subsidio di Salario – September 2021
Awe, dialuna 27 di september, ta e ultimo dia cu por aplica pa subsidio di salario pa luna di september Como dunado di trabou bo tin te fin di dia (11:59 pm) pa entrega bo aplicacion. Un dunado di trabou cu ta aplica pa subsidio di salario pa luna di september mester a cumpli cu… Mas Informacion


text:
SVb Cera Mayan Merdia Diabierna 18 di November
Banco di Seguro Social Aruba SVb ta anuncia cu en conexion cu actividadnan interno, tur su oficinanan lo ta cera pa publico riba diabierna 18 november, entrante 12:00 pm.
Notificacion di AO (meld ziek) mediante 527-2782 riba e dia aki no ta posibel mas despues di 12:00 pm. Pa notifica AO por haci uso di formulario Notifica AO riba nos website of por yama 527-2782 te cu 12:00 pm.
E ceramento no lo afecta e sistema di Webportaal di SVb.
Nos ta ofrece nos disculpa pa e inconveniencia aki.


text:
KRALENDIJK- E Partido Partij voor de Dieren (PvDD) ta di opinion ku mester destiná e área di Plantashi Bolivia komo un área di naturalesa, kaminda ningun desaroyo lo mester tuma lugá, manera ta e plan di famia Breemhaar ku a kompra e tereno grandi aki.
Lammert van Raan, Eva van Esch i Leonie Vestering di e partido isquierdista a hasi un kantidat di pregunta na minister Hugo de Jonge, Mark Habers i Christianne van der Wal-Zeggelink. Den nan karta e partido ta puntra e ministernan entre otro si nan ta haña desaroyo di e tereno aki algo deseabel i si lo no ta mihó pa Boneiru pa deklará e área komo un área di naturalesa.
Akuerdo
E preguntanan di PvDD ta bini despues ku Kolegio Ehekutivo a firma un akuero ku famia Breemhaar pa desaryá e área aki I konstruí no ménos ku kasi 2000 kas, ku e infrastruktura ku ta nesesario pa esaki. Segun PvDD ta mustra, esaki lo tin un impakto severo riba naturalesa di no solamente e área, pero tambe Boneiru den su totalidat.


text:
DIMAS a tuma nota di un reportahe dialuna mainta den un medio di comunicacion encuanto un malcomprondemento di e proceso di cita na momento cu un hende ta pidi protection internacional (e.o asilo) na Aruba.
Ta asina cu un persona cu a hasi un peticion pa cita of cu ta bin pa un entrevista referente un peticion di asilo ta wordo atendi personalmente. Ta importante pa reitera cu na momento cu un hende indica cu e tin mester di protection, cu su relato  personal lo wordo scucha.
Pa cu esaki mester tene cuenta cu e siguiente puntonan di e proceso manera e ta aplicable na Aruba:
- Un persona cu ta pidi asilo of cu ta bin pa un entrevista referente su asilo ta wordo scucha en persona.
- E persona ta wordo invita pa bin DIMAS cu anticipacion pa e por prepara pa su entrevista y trece tur loke e ta kere ta necesario pa cu esaki. Tene na cuenta cu e invitacion ta bin via di e correo electronico cu a wordo suminstra. Ta importante pa e correo suministra ta di e persona en cuestion mes y cu e correo suministra ta wordo controla regularmente.
- E persona cu cita so lo wordo permiti pa atende e cita y drenta e edificio di DIMAS. No ta permiti pa tin otro personan presente durante di e cita na DIMAS.
- Tur cita ta wordo conduci den e idioma di escogencia di e persona y tur documento presenta ta den e idioma di escogencia di e persona tambe. Cualkier documento cu ta wordo firma ta semper den e idioma di escogencia di e persona.
- Personan cu no atende nan cita sin un motibo valido, lo wordo considera di no ta interesa mas den nan peticion cu consequencia cu e peticion por wordo termina prematuramente.
- Na momento cu un hende no por presenta na un cita, mester informa esaki por lo menos 48 ora adelanta y mester presenta motibo valido pa cu esaki. Si no tin motibo valido y e persona no presenta na su cita esaki ta wordo considera como un falta di interes pa su peticion cu e mesun consequencia previamente menciona.
- Ta reitera cu e procesonan di protection (asilo) ta procesonan voluntario, si un personan ta desea di tin representacion legal e por hasi esaki riba su propio gastonan y pafor di e horario di su cita na DIMAS. Durante di e cita na DIMAS ta e cliente so lo wordo scucha.
Despues di e proceso di registracion y demas citanan, e proceso lo continua y e persona en cuestion lo ricibi un contesta mas liher cu ta posibel. Den algun caso e ta necesario pa hasi citanan adicional prome cu un decision por wordo tuma. Na momento cu un decision positivo wordo tuma e persona en cuestion lo ricibi su estadia correspondiente. Den caso cu e decision tuma ta uno negativo, e persona en cuestion lo por ricibi hunto cu su negacion un periodo pa bandona Aruba.
Mester menciona cu un persona cu no ta di acuerdo cu su decision ricibi semper tin e posibilidad di entrega un objection y entama di e manera aki un proceso legal si e ta desea esaki.
Tene na cuenta cu e medidanan di COVID ta keda aplicable durante di e bishita na DIMAS, pues tapaboca ta keda obligatorio.


text:
Anahi Schreuders a landa un tempo di 1:15.14
Anahi ta keda na di 41 lugar
Anahi Schreuders a landa un tempo di 1:15.14 den e 100m pecho pero no tabata suficiente pa drenta e final A/B
E landado Schreuders a caba como number tres den su heat. Maria Selena Alborzen di Argentina a sali number 1 cu un tempo registra di 1:12.23. Mester bisa cu esaki no tabata e mihor tempo di Anahi riba e 100m pecho mirando cu su personal best ta 1:13.24.
E tempo mas lihe landa den e 100m a bini di Anastasia Makarova di Russia cu a registra un tempo di 1:08.80.
Anahi a keda na di 41 lugar overall den 45 landado.


text:
Mientras cu miyones di mericano ta vacuna contra covid-19 tur dia, ta produciendo e debate di cu persona mester un prueba di inmunisacion den un forma di paspoort di vacuna.
Mescos cu un paspoort nacional, un paspoort di vacunacion por permiti e portador e entrada na un luga, manera un concierto yena cu hende of un pais sranhero cu lo exigi un prueba di vacunacion manera un visa y un paspoort nacional valido.
E carchi di vacunacion di CDC (Centro pa control y prevencion di malesa di Merca) no ta mescos cu un paspoort di un vacunacion. Aunke ta un registro unda cu e persona a ricibi nan vacuna, pero esaki por falsifica facilmente.
Un paspoort di vacuna ta un prueba di con un persona ta inmunisa contra covid-19. E por ta un forma di aplicacion na celular of un certificado por escrito pa esnan cu no tin telefon.
Algun expero di salud ta argumenta cu prueba di vacunacion por ta e ticket di regreso pa normalidad. Por recompensa pa persona pa vacuna pa participa den evento cu hopi hende y ofrece un trankilidad na otro persona cu tambe ta inmunisa.
New York ta e prome estado den emiti un paspoort di vacuna digital usando e aplicacion Excelsior Pass di IBM cu ta mustra codigo QR personalisa cu verifica e estado di vacuna.
Sinembargo criticonan ta señala preocupacion di privacidad y extralimitacion pa parti di autoridad. Gobernador di Florida y Texas a firma decreto cu ta prohibi e paspoort di vacuna.
Gobernador di Florida, Ron DeSantis a firma siman pasa un decreto cu ta prohibicion na cualkier entidad gubernamental emiti esaki y cualkier comapnia exigi esaki na nan cliente. El a bisa cu ta trece problema di privacidad y libertad personal.
E gobernador di Texas, Greg Abbott a firma un decreto cu ta prohibi agencia estatal exigi un vacuna pa cualkier servicio.


text:
Pronóstiko di tempu pa Kòrsou i bisindario bálido te djamars mainta 06:00 o.l, 1 di òktober 2019.
Kompilá:
djaluna 30 di sèptèmber 2019, 05:00 o.l. (09:00 UTC).
Tempu:
Parsialmente te hopi nublá ku lokalmente un áwaseru kompañá pa welek i bos.
Temperatura máksimo lo alkansá 33 ºC, i temperatura mínimo di 27 ºC.
Solo ta sali 06:25 i ta baha 18:27 o.l.
Bientu:
Direkshon ost sùitost i suak te moderá; forsa 2 pa 4 (7 pa 30 km/ora, 4 pa 16 nudo). Durante momentunan di áwaseru, ráfaga te fuerte; forsa 5 pa 6 (31 te 50 km/ora, 17 te 27 nudo).
Situashon general:
Durante próksimo dianan tempu lo bira mas faborabel pa formashon di nubia ku lo trese momentunan di áwaseru kompañá pa welek i bos. Mas aleu, e forsa di bientu lo kontinuá por lo general moderá. Di otro banda, durante e próksimo 24 ora laman lo ta un poko mas brutu na kosta nort di Kòrsou okashoná pa resake.
Kondishon di laman:
Moderá ku altura di olanan entre 1 i 2 meter (3 te 6 pia). Na kosta nort di Kòrsou laman por ta poko mas brutu pa motibu di resake.
Sistemanan signifikante di wer tropikal:
Orkan Lorenzo ta kontinuá komo un siklon kategoria 3 den un direkshon nortost riba e parti sentral di Atlántiko Nort. Aunke ku e orkan aki a debilitá konsiderablemente durante e último 24 ora, esaki ta keda un sistema basta poderoso ku lo pasa serka di islanan Azores den transkurso di djamars anochi pa djarason. E sistema tropikal aki no ta forma un menasá pa Kòrsou ni área di Karibe.
Fenómeno spesial:
Ningun.
Perspektiva te djárason mainta:
Parsialmente te hopi nublá ku chèns pa algun áwaseru kompañá pa welek i bos.
Meteorólogo:
Rombley


text:
E transporte di droga for di Colombia rumbo pa Centro America, rumbo pa Venezuela, rumbo pa Islanan ABC, y tambe rumbo pa Republica Dominicana a aumenta drasticamente ultimo lunanan.
Esey ta loke recien autoridadnan Mericano mes via di CBP su oficina na San Juan (Puerto Rico) a divulga den un relato pa prensa.
Y den area di Caribe, tin tantisimo vigilancia tumando lugar for di halto. Avionnan di Guardacosta Mericano, avionnan di CBP di Puerto Rico, avionnan di Guardacosta di Caribe Hulandes, y hasta Drones ta bulando pa detecta speedboat cu ta moviendo cu droga cruzando Caribe.
E siman aki, e barco di marina, Zr.Ms. Groningen cu e temporada aki ta nabegando pa Guardacosta di Caribe Hulandes, a detecta un speedboat moviendo rapidamente cruzando Lama Caribe.
For di avion a detecta cu den e Speedboat aki tin cinco persona, kendenan na momento cu a ripara cu autoridad a ripara cu nan ta moviendo, a cuminza benta un monton di bola grandi den lama. E bolanan aki hopi biaha ta contene pakinan di droga.
Personal di Guardacosta di Caribe Hulandes a subi lama cu nan Speedboat modelo FRISC pa asina trata na obliga e Speedboat cu narcotraficantenan abordo pa stop. Pero ni maske kico nan a haci, e Speedboat clandestino tabata sigui cruza lama.
Esey a pone cu e personal di Guardacosta a cuminza los tiro di advertencia, dirigi riba e lama nan dilanti. Normalmente esaki ta yuda den mayoria caso pa e tripulantenan dicidi mihor nan stop e Speedboat.
E biaha aki, esey no a yuda. Den casonan asina, e ora ta busca forma pa tira riba e Outboard Engine di e Speedboat pa paraliza e boto. Pero e biaha aki, e Speedboat aki tin motor interno, pues no tin nada di motor poni pafo.
No a keda nan nada otro pa cuminza mik y tira riba e area unda e motor ta. Kico a pasa exactamente tin di wordo investiga, pero hecho ta cu un di e miembronan di tripulantenan den e Speedboat a haya tiro.
E impacto di bala aki riba e narcotraficante a causa su morto. Asina tambe e Speedboat porfin a stop di move, y e oficialnan abordo a detene e otro 4 persona.
Mientras tanto e boto di Zr.Ms. Groningen a haci e trabao pa recoge tur e bolanan cu a wordo benta riba lama y cu a keda drief. Despues tur e droga ey, hunto cu esnan cu ainda tabata den e Speedboat a wordo pisa. Esaki a yega na un peso di 1.620 kilo di cocaina.
Riba mercado na Merca, esey tin un balor di 33.8 miyon Dollar.
E cuatro sospechosonan, fuera esun cu a fayece, y e cargamento di droga a wordo hiba na Curaçao, unda nan a ser poni den man di Cuerpo Policial di Curaçao pa asina haci e investigacion.
Como cu Guardacosta tabata envolvi den e caso pa intercepta e droga, y un hende a perde su bida, automaticamente LandsRecherche na Curaçao tambe a wordo envolvi den e asunto pa haci investigacion.


text:
Den luna di maart Aruba a ricibi 48.967 turistakwartaal 1, 2021 grado di recuperacion di 49% versus 2020. A.T.A. ta desea pa informa nos comunidad di e situacion actual pa loke ta trata e industria turistico, conforme informacion compila na e momentonan aki.
TURISMO ‘STAY-OVER’
Durante luna di maart 2021 nos isla a yama bonbini na un total di 48.967 bishitante ‘stay-over’. Di e bishitantenan aki, 43.464 tawata procedente di Norte America y 2.538 tawata procedente for di diferente paisnan Europeo. 1.895 bishitante tawata procedente di Latino America y 1.070 bishitante di otro pais/islanan den region.
HOTELNAN / AHATA
Segun Aruba Hotel and Tourism Association, na maart 2021, e ‘Average Daily Rate’ (ADR) a baha cu 15.5% compara cu e mesun luna na 2020. Esaki den cifra ta US$ 239.32 na 2020 compara cu US$ 278.23 pa 2021. E entrada pa camber disponibel, e asina yama RevPAR a baha cu 25.9% di US$ 136.71 na 2020 pa US$ 101.35 na 2021.
E ocupacion den nos hotelnan a baha cu 12.2% compara cu maart 2020 (e lockdown debi na e pandemia di Covid a inicia dia 17 di maart 2020), e occupancy pa maart 2021 tawata 36.4%.
E cifranan di AHATA ta basa riba 19 propiedadnan y 6 timeshare hotels, cual ta mayoria di e hotelnan cu excepcion di Hilton Aruba Caribbean Resort & Casino.
TURISMO CRUCERO
E industria di crucero a paralisa desde inicio di e pandemia. Anuncio cu a wordo haci recientemente ta cu Aruba ta den e itinerarionan di parti di Celebrity Cruise Lines cu lo re-inicia servicio entrante juni awo.
Sinembargo ainda no tin fecha concreto riba re-inicio di operacion den e region di Caribe. Ta bon pa recorda cu e industria di crucero ta pendiente pa CDC (Centers for Disease Control and Prevention) aproba e recomendacionnan di e protocolnan relaciona cu COVID-19 pa barconan di crucero.
E situacion di e barconan cu por mira staciona den nos waf ta un asina yama ‘warm lay-up’ cual kiermen cu e barco ta riba un standby, wardando riba instruccion na momento cu operacionnan re-inicia.
E actividad aki ta produci cierto entrada pa nos economia entre otro unda e barconan ta abastece nan productonan localmente. No tin turista riba e barconan pero solamente e minimo na tripulante (skeleton crew) y nan mester cumpli estrictamente cu tur protocol local y internacional pa loke ta e pandemia actual.
KICO POR SPERA PA E RESTO DI 2021?
Basa riba diferente desaroyo actual y tambe analisisnan pa loke ta trata e transporte aereo, ta observa e forecast pa e di dos kwartaal. E proyeccionnan ta mustra un crecemento di entre 15% pa 37% compara cu e prome kwartaal di 2021 durante cual A.T.A. a ricibi un total di 112,317 turista.
E proyeccion revisa ta brinda indicacion cu Aruba lo por ta cerando 2021 conforme e scenario ‘cautelosamente optimista’ (recuperacion vs. 2019: 55%) na luga di e scenario ‘conservativo’ (recuperacion vs. 2019: 45%).
Ora compara kwartaal 1 di 2021 cu kwartaal 1 di 2020, esaki ta mustra un grado di recuperacion di 49%. Y si compara esaki cu kwartaal 1 di 2019, e grado di locual a recupera den kwartaal 1 di 2021 ta di 38%.
TOURISM CREDITS / CENTRAL BANK OF ARUBA
Di acuerdo cu Banco Central e asina yama ‘Tourism Credits’ (cual anteriomente tawata wordo yama ‘Tourism Receipts’) pa e prome 9 luna di aña 2020 a contribui cu AWG 1431.1 miyon den nos economia, cu ta 48.5% menos compara cu e mesun temporada na 2019.
Esaki naturalmente ta debi na e pandemia global di Covid-19 unda Aruba tambe a cera su fronteranan temporalmente cual a inicia na luna di maart 2020 te cu juli 2020.
Mescos cu otro destinacionnan, nos isla ta pasando den momentonan di reto pa loke ta trata e pandemia aki.Pa mantene nos mes na e protocolnan estableci door di diferente instancia ta di sumo importancia pa asina baha e cantidad di casonan positivo di Covid-19 den nos comunidad.
Corda cu e bienestar di nos cada un ciudadano y nos bishitantenan, ta importante y teniendo nos mes na protocolnan estableci, ta contribui na recuperacion mas lihe di nos economia. Hunto nos lo vence y nos isla y su turismo lo sigui florece.


text:
Den e wikènt di U.S. Labor Day, di 30 di ougùstùs pa 1 di sèptèmber 2018, a organisá e edishon 2018 di Curaçao North Sea Jazz Festival (CNSJF). E festival ta bèk despues ku na 2017 a kanselá e festival.
E festival a konta ku un asistensia di 4.688 bishitante internashonal, ku a gasta US$2.286 pa biahe pa persona I US$343 pa dia pa persona. E gastu pa dia pa persona ta 10.3% mas altu ku na 2015 ku tabata US$311. Gastunan pa persona den 2018 a konosé un kresementu kolosal di 35% mas ku den 2014 (US$254 pa persona). Gastu pa dia di e bishitante di festival CNSJ, ta dòbel di e kantidat di gastu di e turista típiko, esta (US$171.00).
E festival a tuma lugá na su sitio kustumbrá, Curaçao World Trade Center. E festival ta tin un line-up ku super artista, manera semper ta e kustumber, ku e.o: Sting & Shaggi, Christina Aguilera, Patti Labelle, Jason Derullo, Grace Jones, Daddy Yankee, KC and the Sunshine Band, Carlos Vives djis pa menshoná algun. Christina Aguilera a klousurá e festival ku un kòmbèk, despues di tabata riba stage pa delaster biaha den 2008.
E bishitante nan di CNSJ 2018 a gasta un total balorá na US$8,065.158, miéntras ku e kontribushon ekonómiko di e festival pa Kòrsou ta balorá na US$12.773,958. E kontribushon total di e festival na Kòrsou ta representá un dia i mei di Kòrsou su GDP. Si e festival no a tuma lugá, Kòrsou lo a pèrdè di haña US$8.1 mion. Komparando e mesun siman den 2017, Kòrsou a haña 10.176 bishitante internashonal. E aña akí, Kòrsou a yama 12.702 bishitante internashonal Bon Biní. Esaki pa motibu ku CNSJF ta oumentá kantidat di bishitante durante e temporada akí. E balor di e edishon di CNSJ 2018 a keda demostrá ku un oumento di mas di 25% di bishitantenan internashonal e aña akí.
E grado di satisfakshon serka e bishitantenan a surpasá 90%, kaminda bishitantenan a demostrá nan satisfakshon ku tantu e kalidat musikal di e artistanan komo e line-up di artista. E impreshonnan pa un festival musikal ta impreshonante. Mesun kos Tabata reakshonnan ku nan lo regresá pa e festival aki otro aña i ku nan lo rekomendá e festival na otronan. CNSJ a krea un nòmber úniko i ku fanátikonan lo ke regresá pa e festival akí.
E edishon CNSJF 2018 a rekonfirmá su reputashon komo un festival di klase. Manera un periodista internashonal a bisa: “In a contentious time for destination festival, Curaçao North Sea Jazz serves as a model of what they could and should offer: Music that’s worth traveling for, and travel that’s worth an afternoon away from music.”


text:
Durante conferencia di prensa di fraccion di AVP, Parlamentario drs. Mervin Wyatt-Ras, a expresa cu awendia nos hendenan a bira mas pober. Dor di COVID, un cantidad grandi di cuidadano a perde trabou, e famianan aki no tin pan pa pone ariba mesa di nan yiunan. Nan no por paga cas, ni awa, coriente y impuesto. Tampoco nan por paga nan quota di auto, ni skol pa yiunan. Esaki ta un situacion hopi preocupante den nos comunidad.
E poder di compra di nos cuidadanonan a baha ya caba prome cu COVID. Desde aña 2018 caba Banco Central a indica esaki na momento cu a cuminisa kita personanan for di trabou y negoshinan a cuminsa baha e cantidad di personal pa motibo cu gastonan di haci negoshi a subi. Na e momento ey nos partido pa medio di nos lider a bati alarma caba, sinembargo niun hende a duna oido. Esaki ta netamente loke ta pasando na Aruba. E falta di poder di compra a inicia ya caba di basta tempo ora e gobierno aki a bin cu medidanan. Un di nan ta ora e minister di Finanzas, Masuro, a hisa BBO y a kita e BBO for di recibonan cu e cliente ta ricibi. E falta di transparencia aki a haci cu comerciantenan por pone cualke prijs sin cu cuidadanonan por critia of reclama kico ta pone. Pues e control ariba recibo no tey mas manera e tabata antes. Nos pueblo no por ta critico mas paso e no sa cuanto BBO e ta paga. Eynan a cuminsa cu e proceso unda nos hendenan a perde gara ariba loke nan ta paga. Ademas prijsnan a subi drastico.
Esaki no ta un situacion bon pa nos ciudadanonan, y ta hopi preocupante, segun e parlamentario ta indica. El a haci un apelacion riba e ministernan di Asuntonan Social, Croes, y esun encarga cu Asuntonan General, Wever-Croes, pa haci algo na e pobresa aki. E minister di Finanzas na momento cu e mester a yuda pueblo di Aruba ela a introduci medidanan.
E parlamentario ta sigui bisa cu gobierno a bin cu FASE, sinembargo FASE a resulta di ta un farce, paso hopi di nos cuidadanonan desemplea cu a kere cu nan lo haya un suma di emergencia y yudansa dor cu nan a perde trabou, no a haya esaki of mester a pasa un caminda di cruz pa bin na remarca, mientras otronan si ta hay’e mesora. Tin un cantidad di personanan cu no a haya FASE, ni a haya pakete di cuminda, ni a haya ayudo di Rode Kruis.
Den e crisis berdadero aki gobierno a dicidi di bandona trabou y retira. Nan a planea esaki pa nan bai campaña. Awor den campaña si por mira cu e minister di Asuntonan Social, Croes, ta parti basket cu productonan “expired” pa asina haci comosifiera cu e ta duna pueblo cuminda. Si minister realmente kier yuda pueblo cu no tin cuminida, e ayudo aki mister ta uno structural. E ayudo aki mester ta un pakete di cuminda cu ta wanta pa un luna of un siman sikiera y e ayudo aki mester ta trabou. E minister awor ta haci comosifuera e ta bai salba nos pueblo cu paketenan. E situacion aki ta inacceptabel. Nos fraccion y partido ta sigui e desaroyo aki di serca y siguramente nos partido lo haci lo posibel pa rescata nos pais di e gobernantenan aki. Wyatt-Ras ta finalisa bisando cu su compromiso ta cu nos pueblo pa den e proximo gobernacion atende debidamente cu e asunto aki y haci posibel cu nos hendenan ta haya bek prosperidad den nan hogar y logra tambe cu tin empleo, paso e gobierno aki enbes cu e ta yuda nos hendenan haya empleo e no ta haciendo nada. Tambe lo stimula esnan cu ke lanta nan propio negoshi. Esaki ta un reto pero alabes un compromiso cu tin cu nos pueblo pa logra trece trankilidad y bienestar den nos pais.


text:
E realidad ta cu Aruba ta goberna pa cinco aña caba den un forma partidista. Pa loke ta interes di e partido di mas grandi den gobernacion, y esun chikito cu ta duna nan sosten como coalicion, esey ta e interesnan n’e momento aki cu ta carga na Aruba y no interes di pueblo.
mr. Gerlien Croes, parlamentario di AVP, a splica cu e realidad ta cu nan mes ta haci y deshaci. No ta inclui oposicion den e decisionnan, dialogo, combersacion. Hasta a vocifera pa duna oposicion maske ta voorzitterschap of vice-voorzitterschap den comision di Parlamento di Aruba y oposicion no a haya nan.
Nan ta haci y deshaci, nan ta presidente di tur comision y esey ta incluso e comision di Koninkrijk Relatie, relacion cu Reino. Segun Croes, nan tabatin un reunion preliminario den CK pa locual tabata e topiconan treci dilanti p’e agenda. Despues di esey no a haya ningun informacion mas, no a puntra oposicion nada di loke nan ta pensa. Nan a haya tur documento manda digital. Nan ta haci y deshaci, nan ta papia, nan ta haci locual nan kier.
Croes ta haya esaki ta algo di lamenta, pasobra ta hunga politica door di bin bisa cu oposicion completo di Aruba ta uza e plataforma aki pa haci politica partidista. “Ohala tabatin e union cu mester tin den Parlamento di Aruba for di nan banda. Y cu nos ta sali na defensa di e interes comun di nos comunidad”, el a indica. Tambe ta haci e decisionnan riba interes di pueblo. Si e tabata asina, e no lo tabatin cada bes tin diesun votado ta vota voor pa tur cos cu gobierno ta trece dilanti. Alabes no ta diesun persona, diesun zetel so ta dicidi ken ta manda of por trek un comision di parlamento, cu ta e organo di mas importante di Aruba y e comisionnan cu ta trata e topiconan di mas importante cu ta relata n’e desaroyo dje pais.
Realidad ta cu esunnan of e gobierno actualmente n’e momento aki ta goberna Aruba pa cinco aña den un forma partidista y awo ta purba crea impresion cu oposicion ta haci uzo di un plataforma pa haci politica partidista.
Durante henter e siman aki fraccion di AVP a bin ta informa comunidad di e realidad. Si ta pa nan bisa di no a mira e speech cu e cabes di delegacion a duna, si no ta pa nan bisa di no a wak ningun texto presenta durante IPKO, Croes ta puntra su mes dicon na ningun momento a manda e speechnan aki pa oposicion mira. Pero tambe pa oposicion duna un comentario y pensamento riba loke a presenta. E parlamentario ta kere cu el a cay bek den MEP su scochi, nan ta purba di laba man y tira oposicion algo riba oposicion. Pueblo sa hopi bon ken ta na e momentonan aki ta haci partidista cu pais Aruba.


text:
Awe ta un dia hopi special pa nos Grandinan.
Aweta 1 di october y nos ta celebra Dia Internacional di e Adulto Mayo.
Mundialmente embehecimento ta un reto pa e paisnan cu ta reconoce esaki.
Segun censo 2020, e poblacion di Aruba ta consisti di 106.766 habitante.
Den e 106.766 habitantenan aki tin mas of menos 22 mil Adulto Mayo.
Esey kiermen cu 21% di nos poblacion ta un persona grandi, un adulto mayo.
SVb ta señala cu segun ECLAC (United Nations Economic Commission for Latin American and the Caribbean) Aruba ya a yega den e fase 4 di embehecimento y ta den e top 5 di e paisnan Americano y Caribense cu e embehecimento di mas halto.
Esey kiermen cu e fenomeno aki ta rekeri urgentemente un atencion special for di e diferente instancianan social y mas ainda for di nos gobierno.
Den e bida diario di nos pais, ainda nos ta haya falta di e reconocemento pa e adulto mayo. Ta na su luga pa bisa cu den un pais civilisa y social manera Aruba ta hopi importante pa considera nos grandinan manera un ser humano socialmente activo, cu tin e necesidadnan diferente den e ciclo aki di nan bida. Nos mester visualisa e berdadero nificacion di e proceso di embehece cu ta bin cu su respectivo bentaha y desbentaha.
Awe mas cu nunca nos tin di bisa nos grandinan danki pa e dedicacion, experiencia, sabiduria y amor cu nan a brinda nos famia y e comunidad durante tur e añanan cu nan tabata labora.
Riba e dia special aki nos tur tin di gradici nan pa tur e añanan cu nan a lucha pa e derechonan cu nos tin awendia y cu nos por sigui goza di nan.
Nos grandinan tambe tin e derecho di biba den un mundo husto y yen di harmonia, brindando nan un bida yen di felicidad y beneficio.
Nos mester percura pa cumplicu e derechonan manera trato cu respet y dignidad, oportunidad real pa nan sigui participa y por keda activo riba e tereno economico social, segun nan forsa y deseo.
Nos tin di brinda nan e proteccion necesario na momento di crisis, scarsedad, soledad y enfermedad.
Awe ta e dia cu mas nos tin di honra y balora nos grandinan.
Na nomber di e directiva y tur e miembronan,
OPPA ta gradici y felicita tur Adulto Mayo riba nan dia.
Cu tur nos Grandinan pasa un dia yen di amor y alegria den compania di nan famia.
I. Valdes
presidente
ALGUN DI E DERECHONAN DI E ADULTO MAYO
01 Di tin un bida di calidad sin violencia y sin discriminacion;
02 Di ricibi un trato digno y apropia den cualkier procedimento hudicial;
03 Riba salud, alimentacion y famia;
04 Riba educacion;
05 Riba un trabou digno y bon paga;
06 Riba asistencia social;
07 Di asocia y participa den proceso productivo di educacion y capacitacion di bo comunidad;
08 Di denuncia tur echo, acto of negligencia cu ta viola e derechonan estableci den e ley di e Derechonan di e Adulto Mayo;
09 Riba un atencion amabel den establecimento publico y priva cu ta duna servicio publico;
10 Di conta cu asiento exclusivo den e servicio di transporte.


text:
ORANJESTAD Aruba, 21 october, 2020. Segun e ministeriële regeling cu ta bin na vigor entrante 22 di oktober pa 12 or di anochi, e siguiente medidanan lo conoce cambio.
• Lo no tin Toque de Queda mas.
• Ta introduci na luga di TDQ un ‘gebiedsverbod’ di 12 or di anochi pa 5 or di mainta den area/zona di lama.
Wega di BINGO por wordo hunga unicamente via television of radio unda aglomeracion no ta wordo ocasiona y tampoco encurasha. Na casino esaki no ta permiti ainda.
Establecimento ta permiti pa tin ‘ambience music’, musica den background, cu un maximo di 3 musico. Esaki ta entrante diabierna 23 di october 2020 bao e siguiente condicionan:
1) E musico por toca y canta pa entretene clientenan di dicho establecimento.
2) E musica no por ta demasiado duro y no por motiva bailamento.
3) E musico lo para e musica ora cu un cliente no mantene su mes na e protocol door di, por ehempel, lanta baila.
4) E establecimento ta mantene e H&H code.
5) Ta recomenda tur establecimento pa tin un asina yama ‘Corona Compliance Officer’ den e establecimento pa mantene e orden.
Entrante dia 23 di october pa 12 or di anochi tambe lo tin cambio pa biaheronan procedente di Curaçao y Bonaire unda pa nan e Covid-19 test, cuarentena y seguro ya no ta necesario.
Flexibilisacion di e medidanan aki no nifica cu e peliger di Covid-19 no tey mas. Covid-19 tey presente ainda y flexibilisacion di e medidanan nifica cu individualmente cada uno di nos tin pa cuida nos mes.
Esaki nos ta haci door di sigui ta consciente y sigui cumpli cu e medidanan di proteccion. Hunto nos por stop e atrobe.
Aruba ta conta cu bo!


text:
Ayera anochi Wardakosta a detektá un kontakto sospechoso den awanan teritorial di Kòrsou. Mesora e Sentro di Reskate i Kordinashon a dirigí un unidat pa bai tira un bista na e lokalidat. Na yegada e tim di Wardakosta a enkontrá 33 persona indokumentá, di kual 11 hende muhé i
22 hende hòmber na bordo di un boto. Na bordo e agentenan di Wardakosta a enkontrá tambe diferente bestia eksótiko. E personanan a ser hiba na e pir di Wardakosta na Parera kaminda e tim multidisiplinario konsistiendo di miembronan di Wardakosta, GMN i Polis tabata presente pa hasi e kontrolnan nesesario. Despues di e kontrolnan e indokumentadonan a ser entregá na Polis pa sigui ku mas investigashon. E animalnan eksótiko, un makaku, un morkoi i 5 prichichi a ser entregá na Veterinaire Dienst Kòrsou.
Guarda Costa a detecta boto cu 33 indocumenta abordo y ademas varios animal exotico
Ayera anochi Wardakosta a detektá un kontakto sospechoso den awanan teritorial di Kòrsou. Mesora e Sentro di Reskate i Kordinashon a dirigí un unidat pa bai tira un bista na e lokalidat. Na yegada e tim di Wardakosta a enkontrá 33 persona indokumentá, di kual 11 hende muhé i


text:
Empleadonan di Hulp Bestuurskantoor San Nicolas a tene un protesta. Pa 7 aña largo nan ta bringando p’e situacion, cual ta problema di schimmel. Nan ta laga spuit e luga, pero tambe e empleadonan a bin compronde cu e luga ta afgekeurd y ainda nan ta keda eyden. Den e dianan aki nan no sa si tin bestia, pero ta pica e empleadonan. Esaki ta pone cu nan curpa ta habri y grawata. Segun un di e empleado, nan no por mas cu e situacion aki pasobra nan no tin oido.
Kico ministernan ta pensa di haci p’e situacion aki, e empleadonan no sa. “Manera semper atrobe, San Nicolas ta ultimo”, el a expresa. E empleadonan ta pensa cu porsaca nan for di e edificio aki y hinca nan den un otro edificio. E servicio di San Nicolas mester keda, pasobra tin hopi cliente hende grandi cu mester bin paga nan cosnan. Nan no por bay otro caminda y mester keda den San Nicolas. Ta pidi pa pone nan den otro edificio y pa sigui brinda servicionan.
E empleadonan di Hulp Bestuurskantoor San Nicolas kier brinda servicio, pero den e sistema aki nan por pasa e schimmel pa nan famia. Esaki ta algo cu nan no ta di acuerdo. Nan no a ricibi ningun contesta, pero a indica cu nan kier manda e empleadonan otro caminda y e servicio na San Nicolas ta drumi un rato.
No por cu e clientenan di San Nicolas ta keda sin servicio. Kier manda nan na e otro MFAnan, lagando San Nicolas sin servicio unda cu e hendenan grandi por paga. E empleadonan no ta di acuerdo pa esaki, pasobra tur ora San Nicolas ta keda ultimo. Esey no por tampoco y mester haci algo. Nan ta pidiendo pa manda nan den un otro edificio, tanten cu ta remodela e edificio actual. Tin otro luga cu por manda nan pa por sigui duna servicio na e publico di San Nicolas. E empleadonan a papia cu nan sindicato y nan tin cu warda pa haya sa kico mester haci.


text:
Den e pamfleta di gobierno mi a tuma nota di un tapamento di e berdad y un desinformacion formal di parti di Ursell.
Desinforma ta mescos cu comete un atropeyo contra e bienestar y interes di un pueblo y na mi moda di wak e, nada integro. Un delito cu a bira usual pa tapa malgobernacion y falta di un vision. Un modus operandi cu a hiba Aruba na perde su autonomia y su orguyo patrio.
E ultimo añanan MEP a demonstra caba di ta entreguista pur sang, pero e partido RAIZ a para bira “mescos cu nan”. RAIZ por medio di Ursell, a demonstra di ni sikiera ta capaz pa maneha di un forma responsabel e “restpakket” cu e partido mayoritario den gobierno a pusha door di su strot. Desinforma y saca potret a para bira e forma preferencial e ora pa tapa nan mediocridad.
Den su desespero pa purba di tapa e corupcion di su amo Otmar como tambe su miedo pa pueblo no conoce su incompentencia den maneho di desperdicio, minister Arends a usa desinformacion lesando un “opstel” cu probablemente otro a skirbi p’e sin averigua si loke eta bisa ta basa riba hecho. Kico ta e hechonan!? Na prome lugar e desicion pa NO cobra pa recohemento ta basá riba un mocion cu un mayoria absoluto di Parlamento a SCOHE p’e (2005). E mayoria absoluto (12) aki ta inclui e fraccion di MEP.
Un otro ponencia ta cu e Raad van Toezicht no a funciona como tal, pa motibo di esnan cu a ser apunta den dicho RvT. Kico bo kier insinua cu e director di Serlimar SG di e tempo ey lo a dirigi e compania malo? E director apesar cu no tin un RvT tin e ley cu e mester cumpli cune. Y Ursell, bay puntra kende tabata e director y lo bo tende cu e director ta INTEGRO! Un cualidad cu parce bo persona ta carece completamente di dje.
Bo a haci mencion cu varios hende a wordo tuma den servicio na 2009. Atrobe bo kier culpa e empleadonan aki pa e debacle di Serlimar! Esaki ta un “cheap shot” di marca mayor. E empleadonan aki a wordo tuma den servicio tempo cu e gobierno di MEP a tuma e desicion, basa riba e principio social democrata, cu e recohemento y “verwerking” di desperdicio ta un TAREA y un RESPONSABILIDAD di gobierno. Consecuentemente mester a emplea PERSONAL pa por a opera e “WasteAway-plant” di Bouldin & Lawson.
Esaki despues cu e gobierno di MEP y no Booshi Wever a scohe e tecnologia aki como e SOLUCION DURADERO, STRUCTURAL, SOSTENIBEL Y PAGABEL! Y kendenan a boycot esaki? Ken a desmantela e planta aki? Dicon no ta haci mencion di esey of acaso bo no kier incrimina bo amo Otmar Oduber??
Ta parce cu ta Otmar a traha e “opstel” aki pa bo, paso tur e corupcionnan y mal maneho entre 2017 pa 2021 no ta aparece den bo lista. Bo ta hopi hoben, pero parce cu ya caba bo ta sufri di un “memoria selectivo”. Bo ta corda solamente loke ta combini bo, pasó bo ta haci comosifuera cu entre 2017 y 2021 nada malo a pasa. Ta ken bo ta purba di “cover up”? Atrobe bo amo Otmar y e prome minister actual? Dicon bo no ta bisa nada di e compra CORUPTO cu amo Otmar a haci cu e incenirator chikito, cu awor te hasta bo a bira manera e “salesman” di e compania cu ta trah’e?
Ursell e DEBACLE di Serlimar cu bo ta papia di dje, sigur no ta entre 2001 y 2009. Al contrario e DEBACLE a culmina en todo caso cu e malmaneho y corupcion di Otmar y cu e sosten incondicional cu ela haya for di e Minister Presidente y un mayoria den Parlamento (POREDmep). Como cu bo mester a keda contento cu REST-PAKKET bo mester defende tur e corupcionnan aki y guli manda abou. Pero esaki ta e causa di e DEBACLE cu bo ta scohe pa purba di tapa. Esaki ta djis un tiki di e informacion corecto y no e informacion cu bo kier troce pa bo por hustifica e morto di nos patrimonio nacional cu ta Serlimar SG. Ni cuanto bo purba di sconde e berdad, bo por ta sigur cumi lo desbarata cada un di bo intentonan.
Pronto HOF lo obliga Ministerio Publico pa persigui bo amo y mi ta spera cu e ora bo bay lesa bo “opstel” cu un “toontje lager”!
Parce mi ausencia y silencio di ultimo tempo, a pone cu tin hende a haya mi falta asina tanto, cu nan mester a bay frega nan lomba sushi na mi cura!
Aruba, 22 november 2022
Booshi Wever
Presidente di UPP
Brazil 163


text:
Hòmber Oustraliano tin patènt riba Hamdog, e kombinashon di hotdog i hamburger. (VIDEO)
Un hòmber oustraliano a logra di haña patènt riba un pan ku ta un kombinashon entre hotdog i hamburger. E la yama esaki e ‘Hamdog’. E idea pa e Hamdog a keda presentá dor di Mark Murray den e programa pa inventornan Shark Tank. Miembronan di hurado a bisa ku lo ta imposibel pa optené patènt pa e pan aki pasó lo tin mester di yudansa di abogadonan kostoso. Murray a logra haña patènt pa e pan kaba na Merka i awor na Oustralia tambe. Entretantu por haña e pan riba diferente merkado i tambe festival. E pan tin largura di un hotdog i hanchura di un hamburger. E hamburger ta partí na dos i mei mei e sosèshi di e hotdog ta kore. Riba esei ta bini kròpsla, tomati, keshi, ougùrk i tres diferente sous. Aktualmente ta traha e pan pa Hamdog na man den un panaderia na Perth. Esaki ta hasi ku e pan ta karu. Murray ta desaroyando un aparato kaminda por produsí e pan di forma masal. E hamdog ta kosta awoki mas o ménos 8 dòler oustraliano, ku ta 6.03 dòler merikano. Inventor di e Hamdog ta purba pa haña invershonista pa por bende su pan rònt Oustralia.